
Domnul a zis: “Tot cel ce este din adevăr ascultă glasul Meu ”. (loan 18, 37) 

Mulţi sunt astăzi care caută glasul adevărului şi Cuvânt de întemeiere în Duh şi în 
Adevăr. Poate nu din întâmplare şi înnoirea soartei neamului nostru a început cu strigătul: 
“Nu mai vrem minciună!” 

Lumea adesea a năzuit în istorie către înnoire, într-un “viitor mai fericit”, mai 

“promiţător ”, vrând să lepede, sau chiar să dărâme, cele din trecut care 1 s-au 

părut învechite; astăzi, poate mai mult ca oricând, omenirea încearcă să-şi 

“croiască o nouă soartă”, anunţându-se până şi o “Nouă Eră”, un “Nou Veac” 

(New Age). 

Duhul, însă, “unde voieşte suflă, şi glasul lui auzi, dar nu ştii de unde vine şi unde 
merge” (loan 3, 8). lar în Duh, lucrarea tainică a înnoirii este prin întoarcere, cum ar fi, 
“înapoi”. ŞI, într-adevăr, unde vom găsi apă proaspătă în curgerea istoriei noastre 
pământeşti: la vale, sau la revărsarea râului în mare, sau în marea sărată din care nimeni 
nu se poate adăpa; sau “înapoi” la izvoare, unde pururea izvorăşte apă nouă, curată, 
limpede? lar Izvorul, pentru cei ce “au iubit arătarea” lui Hristos (2 Tim. 4, 8), este acolo 
unde Domnul, pentru veşnicie a înnoit omul, împărțind apostolilor şi celor ce erau 
împreună cu ei, ca nişte limbi de foc, Duhul Adevărului, Duh pe care până astăzi îl cerem 
spre înnoire în Sfintele Liturghii şi în slujbele noastre bisericeşti. 

Şi iată că, astăzi, în toate bisericile, atât în Apus, cât şi în Răsărit, se face simțită, 
Şi din ce în ce mai puternică, o căutare “către izvoare”. Şi ar putea părea lucru de mirare 
că unul din “înnoitorii” veacului nostru a fost Arhimandritul Sofronie, cel prin care 
Sfântul Siluan Athonitul s-a făcut cunoscut lumii. De mirare, fiindcă s-ar putea spune că 
nu a fost om mai “clasic”, prin viaţa şi formaţia lui, decât Părintele Sofronie. Născut într- 
o Rusie încă ţaristă, educat în spiritul culturii celei mai tradiţionale, într-o Biserică 
Ortodoxă încă neclătinată de valurile urgiilor veacului nostru, Părintele se refugiază de la 
începuturile acestor urgii, ca tânăr pictor, la Paris, pentru o vreme, de unde chemarea 
rugăciunii îl duce la Muntele Athos, unde are să rămână, călugăr, douăzecişidoi de ani, 
formându-se la şcoală, poate cea mai tradițională a Bisericii Ortodoxe. 

Înnoirea Omului, însă, nu constă în forme noi, ci este lucrarea mântuitoare a 
Duhului, aş cum şi învechirea nu este alta decât lucrarea păcatului, a “stricăciunii”, care 
roade, care putrezeşte conţinutul, apoi formele, “stricând” viaţa. Duhul însă, ca 
Dumnezeu Făcător, poate nu numai înfăptui, ci şi înnoi viaţa; iar El o înnoieşte întâi 
lăuntric, esenţial, apoi, la nevoie, şi formele, pe care le adaptează pentru ca viaţa nouă, 
proaspătă, adevărată, să îşi poată găsi loc în condiţiile exterioare, istorice (Mt. 9, 17; 
Marcu 2, 22; Luca 5, 37-38). 

Părintele Arhimandrit Sofronie a fost un om al esenței. Nelegat, neimpresionat 
peste măsură de forme exterioare, căutarea lui a fost totdeauna către sensul adânc al 
vieţii, care, odată înţeles, şi-a pus toată străduinţa spre a-i atinge țelul: unirea cu 
Dumnezeu pentru veşnicie, încă de pe pământ; ţel către care a îndreptat, ca duhovnic, şi 
pe toţi cei care au venit către el. 

Unirea cu Dumnezeu, sau — aşa cum el însuşi o spune: “năzuința de a face aceste 
porunci (ale lui Hristos) să devină singura şi veşnica lege a întregii noastre fiinţe”, atât 


cea vremelnică, cât şi cea veşnică, este adevărata chemare şi singura îndreptăţire a stării 
monahale în istorie. Dar ea este, în acelaşi timp, menirea şi chemarea a tot creştinul 
botezat — ba chiar a tot omul făcut în “chipul şi asemănarea” lui Dumnezeu — şi în 
aceasta constă şi o posibilă slujire, sau “ro/” istoric al călugăriei. Mântuirea călugărului 
nu este alta decât mântuirea a tot omul, deoarece, zicea Părintele, aceleaşi porunci şi 
aceeaşi Evanghelie au fost date de către Domnul — şi Maicii Domnului, şi sfinţilor, şi 
mirenilor, şi monahilor şi tuturor celor născuţi din Adam. Una este firea omenească, una, 
deci, şi mântuirea Omului; şi în virtutea acestui fapt, un călugăr poate, din experienţă 
proprie, dacă a cunoscut în rugăciunea sa esenţial, toate stările căderii şi tragediei 
Omului, dar şi ceva din rugăciunea cea răscumpărătoare din Gheţimani, poate, deci, 
îndruma sau ajuta pe orice om în calea mântuirii, ba chiar deveni un luminător al întregii 
Biserici, cum istoria nu o dată a dovedit. Dar toate acestea numai cu condiţia, şi în 
măsura propriei sale împliniri, din proprie nevoinţă şi experienţă trăită, şi trăită în Duh şi 
în Adevăr. 

Ceea ce ne aduce la întrebarea: Care este această împlinire a nevoinţei? Ce este 
esenţial un călugăr? 

Cuviosul Avva Siluan zice: “Călugărul este un rugător pentru lumea întreagă; 
şi în aceasta stă lucrarea sa de căpătâi ...„Și de aceea, nici păstorii Bisericii, nici 
călugării nu trebuie să se grijească de lucruri lumeşti, ci să urmeze Maicii Domnului, 
Carea, în biserică, în Sfintele Sfintelor, zi şi noapte se învăţa întru legea Domnului şi 
petrecea în rugăciune pentru lume”. oată lipsa, toată lepădarea, toată nevoinţa 
călugărească, dacă nu duce către această stare a rugăciunii, devine lipsită de sens. 

Dar ce este un “rugător pentru lumea întreagă "? Ce este acea rugăciune pentru 
lumea întreagă, atât de iubită Cuviosului Siluan? 

În cartea Facerii ne este dezvăluit gândul cel dintâi al lui Dumnezeu pentru Om. 
Dumnezeu, Care a înfăptuit şi cerurile, şi pământul, şi tot ce este, printr-un singur cuvânt 
— “Să fie... ” — când ajunge la om altfel purcede: Se opreşte, cum ar fi, şi se sfătuieşte 
“sfatul cel mai înainte de veci”: “Să facem om după chipul Nostru şi după 
asemănare...” (Facerea 1, 28) — şi a făcut pe Adam. Şi Adam era unul, stând înaintea 
Feţei Dumnezeului său, purtând în trupul său toată omenirea ce avea să fie. 

Dar Dumnezeu, în al cărui Chip l-a făcut pe om, nu este o Persoană singură (... 
chipul Nostru...”); şi găseşte că: “nu este bine a fi omul singur, să-i facem ajutor... ” 
(Facerea 2, 19), şi în cele din urmă, din trupul său, o scoate şi pe Eva, prin care avem să 
ne naştem toţi cei ce am umplut pământul în cursul istoriei. ...Şi totuşi: “Să facem 
om...” — nu “oameni”, nu “omenire”, ci “om”. Deci toată această omenire, toţi aceşti 
oameni, bărbaţi şi femei (ca să nu mai vorbim de “mase”, de “gloate” şi alte asemena lor, 
concepte care nicidecum nu-şi au locul în viaţa adevărată a rugăciunii), fie ei “ca nisipul 
mării şi ca iarba pământului” în număr, şi “ca stelele cerului ” — toţi aceştia, suntem un 
om, în chipul Dumnezeului nostru, Care în trei persoane este un Dumnezeu; aceasta, 
totuşi, nu se va putea plini decât atunci când se va desăvârşi în noi, în cele din urmă, în 
veşnicie, acea asemănare la care nu vom putea ajunge până nu se va naşte şi mântui cel 
din urmă ce mai are a se naşte din femeie (cf. Ev. 11,40). 

Această asemănare, însă, trebuie desăvârşită mai întâi la nivel personal, sau cum 
îi plăcea Părintelui Sofronie să întărească, ipostatic, asemănându-ne, fiecare dintre noi, cu 
Persoana, cu ipostasul Hristos —Omul; şi în aceasta şi stă lucrarea, nevoința mântuirii 
fiecăruia. lar asemănarea, după cuvântul lui Hristos: “Fiţi desăvăârşiți, precum şi Tatăl 


vostru Cel din Ceruri, desăvârşit este” (Mt. 5, 48) trebuie dusă la desăvârşire, la 
“măsura vârstei plinirii lui Hristos” (Ef. 4, 13). Această măsură, Părintele o vedea în 
rugăciunea din Gheţimani, rugăciune la care mult cugeta, şi pe care mult o pomenea, 
îndeosebi în ultima vreme a vieţii sale pe pământ. 

Cuprinsul acestei rugăciuni mântuitoare nu ne este dezvăluit în Sfintele 

Evanghelii; numai Sfântul Luca pomeneşte ceva din cele ce au urmat rugăminții “să 
treacă paharul acesta”; dar ştim că, în acea rugăciune, Hristos-Omul se ruga pentru 
păcatele, pentru pierzania, pentru iadul cel veşnic al fiecărui suflet ce se născuse, sau ce 
avea să se nască din Adam, ca pentru Sine Însuşi. În acea Rugăciune, Hristos-Omul, 
părăsit de toți, singur, era Unul, stând înaintea Feţei Dumnezeului Său, purtând în Duhul 
Său toată omenirea ce fusese de la primul Adam, şi ce avea să fie, până la cel din urmă ce 
are încă a se naşte din femeie. Căci “făcutu s-a Omul, Adam cel dintâi, întru suflet viu, 
iar Adam cel de pre urmă, Duh făcător de viaţă ” (1 Cor. 15, 45). 
Aceasta este “rugăciunea pentru lumea întreagă ”, sau, iarăşi, cum îi plăcea Părintelui 
Sofronie să spună — pentru “întreg Adamul ”, rugăciune în care omul îşi atinge culmea 
asemănării sale cu Hristos-Omul; unde trece de la nivelul de “individ” la cel de 
persoană, de ipostas; adică, unde, şi el devine un Adam, purtând în sinea sa, în rugăciune, 
întreaga omenire — întreg Adamul, rugăciune pe care Părintele Sofronie, în ultimele sale 
zile, o numise “Rugăciunea Ipostatică”. 

Dar mântuirea omului nu se sfârşeşte la asemănarea cu Hristos-Omul, fiindcă 
Hristos, în acelaşi timp, este Însuşi Dumnezeu; iar omul, în măsura asemănării sale cu 
acel Om, cu Dumnezeu se aseamănă. Şi aceasta nu ar trebui să fie de mirare, deoarece, 
atunci când Dumnezeu hotăra “să facem om după chipul Nostru, şi după asemănare”, EI 
nu era întrupat în alt chip, ci se afla în starea Sa dumnezeiască, cea de mai înainte de veci. 
De aceea, Biserica Ortodoxă şi înţelege mântuirea ca fiind nimic mai puţin sau mai prejos 
decât îndumnezeirea omului; şi Ea singură are înţelegerea adâncului acestei “faine... 
ascunse din veci întru Dumnezeu ” (Ef. 3, 9), şi, smerita îndrăznire a o crede. 

Am vorbit de “înnoire”, şi de arhimandritul Sofronie ca fiind unul dintre 
“înnoitorii” veacului nostru. Dar, precum se va vedea în lucrarea de față, deaprte de a 
pretinde la a înnoi, să zicem, chipul nevoinţei pentru “omul modern” (expresie mult 
întrebuințată astăzi), Părintele Sofronie repune vechile, anticele temelii duhovniceşti ale 
nevoinţei în general, şi, deci, în special ale călugăriei, la locul lor, arătându-se, precum 
spunea despre el un stareţ din Muntele Athos, ca “un cărturar învăţat întru Împărăţia 
Cerurilor ” care ştie să “scoată din vistieria sa noi şi vechi ” (Mt. 13, 52); şi aceasta, într- 
o epocă unde omul mult prea uşor judecă şi trăieşte numai după efecte exterioare. Şi 
această judecată şi trăire se observă nu numai în nevoinţă, în monahism, în biserică, ci în 
toate domeniile vieţii şi ale culturii sale, omul modern apărând neputincios de a pătrunde 
duhul şi sensul lucrurilor. Ori “Duhul este Carele face viu; trupul nimic nu foloseşte” 
(loan 6, 63). “Trupul”, sau, în general, forma exterioară, trăieşte numai din duhul care îi 
dă viaţă. Iar dacă duhul lipseşte, atunci şi forma sa supune stricăciunii, se dezintegrează — 
de unde şi aceste forme noi, “moderne ”, în arte sau în arhitectură, de pildă, care nu sunt 
decât chipul dezintegrării celor tradiționale, sau “firești ”, uneori până la a nu le mai putea 
recunoaşte. Dacă, însă, forma se păstrează, este de notat că motivul, în general, nu este 
unul esențial, de trăire în duh, ci tot “exterior”: o inerție istorică de “a păstra”, spre 
exemplu; sau o oarecare nostalgie a trecutului, sau o consideraţie estetică arbitrară prin 


care se imită cu mai multă sau cu mai puţină reuşită cele ale trecutului. În ambele aceste 
cazuri ne vine să parafrazăm vechea zicală românească: “Duhul trece, formele rămân ”. 

Mult se vorbeşte astăzi despre “evoluție ”, ba chiar de “progres”; iarăşi, însă, fără 
a se observa nici duhul acestora, nici sensul lor, nici către ce evoluăm sau progresăm. 
Teamă ne este că vremea a venit, ori să ne întoarcem la Duh şi la Adevăr, ori... 

Învechitus-a lumea, “ca o haină”; îmbătrânit-a Adam în păcatul său a cărui 
curgere îşi atinge astăzi străfundurile. “Încă puţin ”, şi ajungem acolo unde stihiile “ca un 
veșmânt se vor iînveli şi se vor schimba ” (cf. Ev. 1, 12) de către mâna cea blândă, dar 
atotputernică a Domnului. Vremea este creştinului cu adevărat a se înnoi, a'şi umple 
candela cu untdelemnul Duhului, căci “iată vine Mirele în miezul nopții ” — întunericului 
acestui Veac; căci “frece chipul lumii acesteia” (| Cor. 7, 31). lar “untdelemnul ” 
Duhului este —a face a se sălăşlui în om Cuvântul lui Dumnezeu — iar acel Cuvânt este 
Hristos — Adevărul (loan 14, 6). 


Traducătorul 


Tema pe care am ales-o mi se pare cât se poate de actuală nu numai pentru cei pe 
care îi numim nevoitori în înțelesul restrâns, şi ca să zic aşa, „profesional” al cuvântului 
-călugări şi pustnici de pildă- ci şi în general, pentru tot creştinul. Mai mult decât atât, 
actualitatea şi „contemporaneitatea” acestei teme rămân, în toate veacurile şi în fiecare 
epocă, nemicşorate, şi aceasta prin însăşi firea vieţii în duh pe care o avem în vedere aici. 

În cazul de faţă, ţinând cont de aşteptările concrete ale auditorului, voi încerca să 
vorbesc desprinzându-mă de ce s-ar putea numi „condiționare academică”, spre a nu da 
cuvântului meu un caracter intelectiv şi abstract 1. Aceasta, şi pentru că, în viaţa 
adevărată a Bisericii, teologia este înţeleasă, mai presus de toate, ca vieţuire [petrecere] în 
Dumnezeu. Teologia abstractă, ca ştiinţă academică, deşi apare tot mai mult, în condițiile 
istorice ale acestei lumi, ca inevitabilă pentru Biserica lui Hristos, totuşi ascunde 
întotdeauna în sine primejdia îndepărtării de adevărata viaţă în duh şi uşor poate conduce 
către o „viziune filosofică”- cum spunea unul din filosofii ruşi- care nu are putere a 
mântui şi a înnoi pe om. Nu aş vrea să petrec acest ceas în chip neroditor, rămânând în 
afara vieţii — ci, dimpotrivă, dorinţa mea este de a intra cât mai adânc posibil în viaţa 
însăşi. În afară de aceasta, în măsura în care în lume creşte dinamica pierzaniei, cresc şi 
suferințele omenirii, dar, în acelaşi timp, creşte proporțional şi conştiinţa nevoii 
imperioase de a le depăşi. Oricât de nejustificate ar fi aceste suferinţe, fiind numai 
urmarea păcatului şi nicidecum condiţiile obiective —adică create de Dumnezeu- ale vieţii 
noastre, ele alcătuiesc totuşi realitatea în care, vrem nu vrem, suntem cu toţii prinşi. În 
chip inevitabil toți suferim: unii, în înţelesul negativ, intrând în torentul larg al patimilor 
acestei lumi, ceilalţi, în cel pozitiv, din iubire pentru semeni. Dar întrucât sensul vieţii 
noastre nu stă în suferințe —care nu sunt decât vădirea nedesăvârşirii noastre- suntem, 
fireşte, chemaţi a le depăşi, a ne mântui din ele —ceea ce în viaţa omului raţional 
[înţelegător] devine nevoinţa cea de bună voie- asceza. 

Nevoinţa, asceza, ca trudă duhovnicească este de nedespărțit, nu numai de toate 
religiile mari sau mai puţin mari cunoscute de istorie, dar şi de tot ce numim în general 
cultură, chiar şi nereligioasă. Fiecare religie: iudaismul, budhismul, mahomedanismul, 
toate formele contemporane de panteism, teozofia, ezoterismul, antropozofia şi alte 
curente mistice asemănătoare lor, şi, în sfârşit, creştinismul nostru —toate îşi au cultura lor 
ascetică, fiecare deosebindu-se de celelate într-o măsură sau alta, în virtutea diferenţelor 
de conştiinţă dogmatică. Vom lăsa deoparte astăzi analiza comparativă, de altfel 
interesantă în sine, a divereselor culturi ascetice şi dependenţa lor de conştiinţa dogmatică 
pe care se întemeiază. Aş vrea să dau cât mai pe scurt şi, în acelaşi timp, cât mai limpede 
o privire generală asupra nevoinţei ortodoxe, şi îmi propun aici a vorbi în calitatea mea de 
creştin ortodox. 

Numim creştini numai pe aceia care au primit pe Hristos ca fiind Adevărul şi 
Dreptatea absolute, ca singur Dumnezeu- Făcător şi Dumnezeu-Mântuitor. Şi respingem 
toate tentativele de a-l pune pe Hristos în rândul celorlaltor „întemeietori de religii” sau 
„marilor maeştri ai lumii”, fie El chiar la loc de cinste. 

Creştinismul ni se înfăţişează în toată exclusivitatea sa şi în nici un caz nu-l privim doar 
ca pe o „tradiţie” în rând cu celelte tradiţii şi culturi ascetice. Noi ne întemeiem în 
cuvintele lui Hristos precum: „Pre Tatăl nu-L cunoaşte nimenea fără numai Fiul şi 
căruia va voi Fiul să-i descopere” (Matei 11, 27), „Nimeni nu vine la Tatăl fără numai 


prin Mine” (loan 14, 6), „Că de nu veți crede că Eu sunt, veți muri în păcatele voastre” 
(loan 8, 24) şi altele ca acestea. 

Poruncile lui Hristos sunt oglindirea în lumea noastră a vieţii veşnice, 
dumnezeieşti şi în acelaşi timp, calea către ea. Orice viziune, cât de înaltă ar părea ea şi 
chiar dumnezeiască, dacă este în afara lui Hristos, pentru noi nu este lumina dumnezeirii.? 
Pornind de la aceste premise, noi chiar definim sensul şi țelul nevoinţei ortodoxe ca 
fiind păstrarea poruncilor lui Hristos, năzuinţa de a face aceste porunci să devină singura 
Şi veşnica lege a întregii noastre fiinţe. Şi, dacă veţi întreba, care anume porunci, atunci 
răspunsul va fi următorul: 

prima poruncă —,Și să iubeşti pre Domnul Dumnezeul tău din toată inima 
ta şi din tot sufletul tău şi din tot cugetul tău şi din toată tăria... iar a doua, asemenea 
acesteia: să iubeşti pre aproapele tău ca însuţi pre tine”. 
Căci, după cuvântul lui Hristos, „intr-aceste două porunci toată legea şi proorocii 
atârnă” (Marcu 12, 30-31; Matei 22, 39). Şi aşa, țelul şi sensul nevoinţei creştine o dată 
definite, să trecem la o privire mai în amănunt a formelor pe care le îmbracă această viaţă 
în Dumnezeu când ea trece în lucrare a noastră, omenească. 


Ceea ce înţelegem prin asceză poate fi definit pe scurt ca nevoinţă şi lupta 

raţională [înţelegătoare] şi de bună voie duse pentru atingerea desăvârşirii creştine. Însă, 
desăvârşirea, aşa cum o gândim noi, nu încape în firea cea creată a omului, şi de aceea nu 
poate fi atinsă prin simpla dezvoltare a posibilităţilor acestei firi limitate, luată în sine 
însăşi. Desăvârşirea noastră se află numai în Dumnezeu Însuşi şi este darul Duhului Sfânt 
(Matei 5, 48). De aici se vede că asceza ca atare, la creştini, niciodată nu poate deveni ţel; 
ea este numai mijlocul, numai înfăptuirea libertăţii şi raționalităţii [înţelegerii] noastre pe 
calea tingerii darului lui Dumnezeu. 
Ca nevoinţă raţională [înţelegătoare], asceza noastră în dezvoltarea ei, devine o ştiinţă, o 
artă, o cultură 2. Dar, iarăşi zic, oricât de înaltă ar fi această cultură, luată în aspectul ei 
omenesc, ea nu are decât o valoare foarte relativă. Posturile, înfrânările, privegherile, 
viaţa aspră, sărăcia înţeleasă ca neagonisire, ca lipsa vrerii de „a avea”, ca libertate faţă 
de puterea lumii materiale asupra noastră; ascultarea, ca biruinţă asupra voinţei egoiste, 
„individuale ” şi ca una dintre cele mai înalte şi minunate expresii ale iubirii noastre de 
Dumnezeu şi de aproapele, însingurarea ca urmare a căutării cămării lăuntrice unde să 
putem „a ne ruga tatălui în taină”; învăţarea întru cuvântul lui Dumnezeu, nu în sens 
„exterior”, aşa-zis al cunoştinţei academice, ci ca adăpare din acel duh al vieţii în har şi al 
cunoştiinței de Dumnezeu, tăinuit în Sfânta Scriptură şi în scrierile Sfinţilor părinți; 
întreaga-înţelepciune (vezi nota 9) ca învingere a impulsurilor trupeşti, „necuvântătoare” 
şi, în general, a „complexului trupesc” prin vieţuire [petrecere] în amintirea de 
Dumnezeu; bărbăţia, îndelung-răbdarea şi smerenia; compătimirea şi milostenia, ca 
expresii ale iubirii de Dumnezeu şi de aproapele; credinţa, tot aşa, ca o nevoinţă a 
dragostei — toate acestea pot şi trebuie să devină nevoinţă rațională [înţelegătoare] şi de 
bună voie a omului; dar, până nu a venit lucrarea atotîntăritoare a harului dumnezeiesc, 
pînă atunci, toate acestea rămân simplă lucrare omenească şi, în consecinţă, pieritoare. În 
virtutea acestui fapt toată lucrarea nevoinţei noastre conduce către contopirea voinţei şi 
vieţii noastre cu voinţa şi viaţa lui Dumnezeu Însuşi. Înfăptuirea lor se atinge cu 
precădere prin rugăciune, şi de aceea, rugăciunea este culmea tuturor străduinţelor 
ascetice; ea este centrul de la care toate celelalte faceri îşi trag puterea şi întărirea. 


În rugăciune, cultura nevoinţei ortodoxe îşi atinge înfăptuirea şi desăvârşirea cea 
mai înaltă. Prin adevărata rugăciune se săvârşeşte intrarea noastră întru Fiinţa 
dumnezeiască prin puterea Duhului Sfânt. lată pentru ce nevoitorul îşi consacră cu 
precădere atenţia şi cea mai importantă parte a puterilor sale tocmai lucrării rugăciunii. 
Rugăciunea poate varia nesfârşit în formă şi calitate [vrednicie]. Cea mai desăvârşită este 
aşa numita — RUGĂCIUNE CURATĂ. Pentru a ajunge la această rugăciune curată, 
nevoitorul creştin lasă tot restul, cum ar fi, îndărătul său. Şi în această lăsare îndărăt se 
află în esenţa a ceea ce ne este tuturor cunoscut ca fiind lepădarea de lume a călugărului. 

Ar putea să pară neaşteptat faptul că am trecut astfel în cuvântarea noastră la 
călugărie, sau că, într-o oarecare măsură, am limitat o temă cu caracter mai general. Ci eu 
susțin că tot cel ce ajunge să ştie ceva despre esenţa monahismului, poate uşor, după 
aceea, să îşi adapteze această cunoaştere propriei sale vieţi, monahismul nefiind o 
credinţă diferită de a celorlalți creştini. Monahismul nu este decât un alt chip al vieţii, ce 
izvorăşte, însă, din aceleaşi porunci ale lui Hristos căror păstrare negreşit se însoţeşte cu 
nevoinţa. Nu există creştin care să nu fie nevoitor, şi de aceea, când vorbim despre esenţa 
lucrării călugăreşti, vorbim despre ceea ce este apropiat şi familiar fiecărui ortodox. Şi 
dacă acum vom îndrepta atenţia noastră către acele forme în care se modelează călugăria, 
atunci, fireşte, ne vom pleca asupra „făgăduințelor” pe care le dă călugărul, asupra 
înţelesului lor şi a legăturii lor cu țelul nostru. 


Ideea făgăduințelor călugăreşti şi a lepădării de lume poate naşte în mulţi 
întrebarea: oare este cu putinţă a zidi o viaţă adevărată pe negare şi lepădare? Bineînţeles 
că nu. Şi dacă poruncile lui Hristos au un caracter pozitiv — „iubeşte”, atunci şi viaţa în 
Dumnezeu, în întregimea ei, trebuie să fie un act pozitiv. Acolo unde e prezentă dragostea 
cea dumnezeiască, acolo nu-şi mai găseşte locul nevoinţa înţeleasă ca un act de 
împotrivire a sinelui spre a birui feluritele patimi. Cel ce este plin de dragostea lui 
Hristos, cel în care această dragoste a devenit însăşi firea lui, acela nu are nevoie să se 
lepede de nici un fel de legătură cu lumea materială sau de robia patimilor, căci el de 
toate acestea este slobod. În această stare, toată lucrarea în planul duhului, adică în planul 
poruncilor lui Hristos, nu este ceva la care trebuie ajuns prin silire de sine, ci simpla 
manifestare neîmpovărătoare, ba chiar duioasă, a iubirii. Dar, ca urmare a căderii omului, 
actul pozitiv, în duhul poruncilor Evangheliei, ca neîntreruptă trăire şi creştere în bine, ca 
dragoste dumnezeiască, în limitele acestei vieţi, negreşit se va împleti cu formele 
„negative” de asceză înţelese ca împotrivire la „legea păcatului” ce lucrează în noi. 
„Lumea toată întru rău zace” (| loan 5, 19) zice Scriptura. Iar răul este că omul a devenit 
rob păcatului. Slobozirea omului, slobod prin firea sa cea dintâi zidită, renaşterea lui întru 
viaţa cea veşnică, dumnezeiască, schimbarea la faţă şi îndumnezeirea întregii sale fiinţe 
purced din împletirea dumnezeiescului cu omenescul. În planul cel de al doilea, adică cel 
omenesc, predomină acţiunea „negativă”, în primul, adică cel dumnezeisc, - totdeauna 
numai acțiunea pozitivă. 

Mai e nevoie să spunem că gândul lepădării de lume a făcut pe mulți să vadă în 
călugărie ceva dureros, împovărător şi întunecat? Nu aşa o privesc, însă, şi cei care au 
ales această cale. Teodor Studitul, de pildă, pătruns fiind cu încântare de acest chip al 
vieţii, l-a numit „al treilea har”. Primul har —este legea lui Moise. Al doilea — harul cel 
„preste har” pe care „noi toţi l-am primit dintru plinirea lui Hristos” după cuvântul 
Sfântului loan Cuvântătorul de Dumnezeu (loan 1, 16). Şi, în sfârşit, al treilea —chipul 


călgăresc al vieţii, dat omului şi înţeles ca viaţă cerească, ca pogorâre a lumii îngereşti pe 
pământ, ca atingere şi înfăptuire în istorie a ceea ce prin firea sa se află dincolo de 
limitele acesteia. 

Episcopul Ignatie Briancianinov, printre cei mai însemnați dintre Părinţii Bisericii 
Ruse + ce au strălucit în veacul trecut, veac deosebit de bogat duhovniceşte, vorbeşte 
astfel despre călugărie: 

„DESĂVÂRŞIREA CREŞTINĂ constă în curăţia inimii căreia Dumnezeu se arată 
şi a Cărui sălăşluire în inimă se vădeşte prin multele şi feluritele daruri ale Duhului 
Sfânt. Cel ce ajunge la această desăvârşire este un luminător care nu printr-o slujire 
trupească, ci prin Slujirea în duh împlineşte porunca iubirii aproapelui, călăuzind pe cei 
ce doresc mântuirea, ridicându-i din cădere, tămăduind ranele lor sufleteşti. CINUL 
CĂLUGĂRESC a dat Bisericii lui Hristos păstori care nu... întru cuvinte 
îndemnătoare ale înţelepciunii omeneşti” (1 Cor. 2, 4) ci în cuvintele Duhului şi 
întărind învăţătura lor cu minuni au păstorit şi zidit Biserica. 

Iată de ce vedem Biserica, după perioada muceniciei, fugind în pustie. Acolo a 

fugit desăvârşirea ei, izvorul luminii ei, puterea cea de căpătâi a Bisericii luptătoare. 
Cine au fost loan Gură-de-Aur, Vasile cel Mare, Epifanie, mitropoliţii Alexei şi Filip — 
într-un cuvânt toți sfinţii păstori? 
Dar nu numai în cinul arhiereilor, ci şi în cel al simplilor monahi sunt mulți luminători; 
de la Antonie cel Mare şi loan Damaschin, până la Serghei al Radonejului şi Gheorghe 
Zăvorătul. Credinţa o au întărit, eresurile le-au vădit şi zădărnicit. Fără de călugări 
creştinismul mirenilor s-ar fi surpat. lată cum este de neînlocuit DESĂVÂRŞIREA în 
sânul Bisericii lui Hristos, căci fără de ea până şi MÂNTUIREA împreună cu însăşi 
credința uşor s-ar putea pierde, şi negreşit s-ar pierde: căci nevoie este de ,,simţiri 
învăţate ” prin „multă obişnuinţă ” „spre alegerea binelui şi a răului” (Ev. S, 14). 
Aceasta desăvârşire o au atins în biserica primară nevoitorii şi mucenicii, iar după 
aceea — monahii. Fecioria, neagonisirea, postul, truda, privegherea, iubirea 
înfăptuitoare, acestea sunt uneltele, mijloacele spre a atinge desăvârşirea, dar nu însăşi 
DESĂVÂRŞIREA [...] 

Veţi zice: „ce cuvinte pline de trufie despre călugărie, cuvinte care vădesc o 
inimă mândră ”. Vom răspunde: într-o odaie întunecoasă murdăria nici că se vede; iar 
într-una luminată de strălucitoarele raze ale soarelui până şi un fir de praf se arată şi 
stinghereşte pe gospodar. Duhul Sfânt este Cel ce povăţuieşte smerenia: sălăşluindu-se în 
inimă suspină cu „,Suspinuri negrăite” (Rom. 8, 26) şi arată omului nimicnicia dreptăţii 
lui precum spune Isaia: că toată dreptatea noastră este ca şi cârpa lepădată a femeii 
desfrânate (cf. Isaia 64, 6). Adevărata mândrie diavolească, este a tăgădui darul lui 
Dumnezeu, acolo unde este, ca şi cum nu ar fi. 5 


Dacă nu vrem să pierdem inspiraţia în căutarea acelei desăvârşiri pe care ne-a 
poruncit-o Hristos „Fiți dar voi desăvârşiţi, precum şi Tatăl vostru Cel din ceruri 
desăvârşit este” (Mt. 5, 48), atunci nu trebuie să scăpăm din vedere acea conştiinţă 
despre călugărie a Sfinţilor Părinţi precum am văzut-o în cele mai înainte arătate. 
Desigur, dacă ne limităm la aspectul exterior al vieţii bisericeşti de fiecare zi, lesne putem 
cădea în deznădejde şi chiar în „sminteală”. Însă, când vom avea în noi înşine conştiinţa 
esenței adânci a Bisericii şi a vieţii dumnezeieşti pe care o cuprinde, atuncea nici o 
condiţie exterioară, oricât de grea sau urâcioasă ar fi ea uneori, nu ne va mai clătina de pe 
piatra dragostei lui Hristos, după cuvântul proorocului David: „Pace este multă celor ce 


iubesc legea Ta şi nu este sminteală” (Ps. 118, 165). Şi, aşa, să ne mărginim deocamdată 
la această introducere şi să trecem la cuvântul nostru despre călugărie. Aici vom fi nevoiţi 
a vorbi despre cele trei forme ale chemării, despre cele trei lepădări, despre cele trei 
îmnţelesuri ale crucii şi despre cele trei trepte ale călugăriei. 
Printre nevoitori se observă oarecare diferenţe în înţelegerea în amănunt a 

acestora. Învățătura şi tradiţia Bisericii, deşi general acceptate în înţelesul lor adânc, nu 
exclud asemenea diferenţe de interpretare la nivel de amănunt. Astfel, de pildă, la 
călugării atoniţi întâlnim tendința de a săvârşi o singură tundere monastică. Aceasta 
îndeosebi se observă printre pustnici, în comunităţile mici, în schituri şi, mai rar, în 
mănăstirile mari. Se săvârşeşte o singură tundere, de la început, şi atunci întru schima cea 
mare. O singură dată se ia această hotărâre şi pentru totdeauna. Însă, în experienţa mai 
largă a Bisericii, întâlnim tradiția celor trei trepte ale călugăriei: prima - rasoforul, 
adică purtarea rasei fără legământul făgăduinţelor; a doua: - schima cea mică, adică 
mantia; şi a treia — schima cea mare. Aceste trei trepte ale vieţuirii călugăreşti se află în 
legătură cu cele trei lepădări despre care vorbesc Sfinţii Părinţi şi în special Avva 
Pafnutie, în cartea Cuviosului Casian Romanul (Convorbirea a 3-a) şi Sfântul loan 
Scărarul (Cuv. II, cap. 9). Să ne plecăm puţin asupra acestor trei lepădări. 

Avva Pafnutie, despre care este scris în cartea Cuviosului Cassian: „În ceata 
sfinților care luminau în noaptea lumii acesteia ca nişte preacurate stele, asemenea unui 
mare luminător strălucea cu lumina cunoştinţei — Sfântul Pafnutie”, acest mare Pafnutie 
spunea: „Sunt trei chipuri ale chemării, precum socotim a fi de nelipsit pentru călugăr şi 
trei lepădări —ori în ce chip ar fi chemat el”. Prima chemare este nemijlocită — de la 
Dumnezeu; a doua — prin oameni; şi, în sfârşit, a treia — din nevoie. Avva Pafnutie arată 
cum că primeia îi este caracteristică o anume însuflare care umple inima omului, până şi 
în somn, atrăgându-l nespus de puternic spre dragostea lui Dumnezeu, spre poruncile lui 
Hristos. Celei de-a doua, venind prin oameni —că cel chemat se înflăcărează cu dorire 
dumnezeiască mijlocită prin cuvânt omenesc sau prin înrâurirea oamenilor sfinţi. Celei 
de-a treia, din nevoie —că împinge pe om a se întoarce către Dumnezeu în virtutea 
nevoilor care îl cuprind, a primejduirii vieţii sau a pierderii celor apropiaţi. 

Învăţăturii Sfinţilor Părinţi ne îngăduim a adăuga câteva observaţii personale, 
născute de-a lungul veacurilor, din schimburile noastre duhovniceşti avute cu mulţi 
nevoitori din Sfântul Munte. Unele suflete, adăpate la tradiția cea de veacuri a Bisericii, 
crescute în neasemuitul cult al slujbelor dumnezeieşti, cu dumnezeiştile taine, cu 
nesecatele comori ale rugăciunii şi dogmelor, în virtutea plinirii şi liniştii născute astfel în 
ele, nu cunosc crize sfâşietoare. Creşterea lor duhovnicească decurge fără zbateri 
furtunoase. Uneori, în asemenea suflete, încă din copilărie se iveşte o adâncă şi puternică 
chemare către Dumnezeu, care se înstăpâneşte în ele, şi acestea se îndreptează spre 
călugărie cu simplitate, în chip firesc. Cu totul altfel se petrec lucrurile cu aceia care, într- 
un fel sau altul, au pierdut pe Dumnezeu, s-au îndepărtat mult de la EI sau chiar au luptat 
împotriva Lui. “Întoarcerea” lor ia, în general, forma unei adânci crize lăuntrice, adesea 
însoţită de sfâşieri şi zdruncinări; în asemenea cazuri putem întâlni boli nervoase şi alte 
fenomene patologice mergând chiar până la nebunie. Renaşterea duhovnicească a 
acestora, uneori din cele mai adânci căderi, se face în virtutea unei lucrări a harului 
puternic resimțţite, care, în plan psihologic ia forma unei deosebite “hotărâri”. 

Harul prin care se deschide omului lumea luminii dumnezeieşti, în ciuda puterii 
lui de atragere, nu îl lipseşte pe acesta de libera sa voinţă, nici nu îl scuteşte desăvârşit de 


alte lupte ce au să vină şi chiar de îndoieli. Şi aceia care au cunoscut harul sunt supuşi 
încercărilor şi pot ajunge chiar până la întunecarea cea demonică; iar atunci, cunoştinţa 
primită, care negreşit va fi lăsat urme adânci în cugetul cel înţelegător al omului, poate fi 
pusă în slujba răului. “Și se fac cele de pre urmă ale omului aceluia mai rele decât cele 
dintâi” zice Hristos (Mt. 15, 45; Luca 11, 26). Câteodată, însă revărsările harului sunt 
supuse atât de bogate, încât sufletul, în adâncul trăirilor sale, limpede îşi simte propria 
înviere. Atunci, mărturia lăuntrică a Duhului despre adevăr devine atât de clară încât nici 
că mai rămâne loc în suflet pentru îndoială sau clătinare. Dragostea de Dumnezeu umple 
toată ființa şi chemarea către EI stăpâneşte tot restul. În asemenea cazuri sufletul se 
întăreşte pentru tot restul vieţii şi se lhberează până în străfundurile sale de orice sfâşiere 
lăuntrică, atunci nu îşi mai găsesc loc în ele chinuitoare căutări ale adevărului, ci tot 
restul nevoinţei sale se îndreaptă numai spre plinirea, în viaţa sa, a ceea ce a cunoscut în 
ceasul pogorârii harului. 

Nu vom mai zăbovi asupra acestei teme. Vom adăuga numai că niciodată Sfinții 
Părinți nu au micşorat importanţa vreunui fel de chemare, pentru că istoria Bisericii a 
cunoscut nu puţine cazuri unde cei chemaţi în al treilea chip, adică din nevoie, au atins la 
sfârşitul călătoriei lor o desăvârşire mai mare chiar decât cei chemaţi în primul chip. Şi 
astfel Părinţii căutau nu către începutul drumului ci spre sfârşitul şi săvârşirea lui. 

Există o anumită legătură între cele trei chipuri ale chemării şi cele trei lepădări 
precum şi cele trei trepte ale sfințirii în călugărie. După Sfântul Pafnutie aceste trei 
lepădări se rânduiesc astfel: prima- atuncea când părăsim trupeşte avuţiile şi agonisirile 
acestei lumi. A doua — atuncea când părăsim înclinările şi patimile cele mai dinainte, atât 
cele trupeşti, cât şi cele sufleteşti. ŞI, în sfârşit, a treia — atuncea când şi mintea ne-o 
sustragem de la tot ce este văzut şi vremelnic şi ne adâncim cu duhul în contemplarea 
celor nevăzute şi veşnice. Marele Avva Pafnutie spune: “De nelipsit sunt aceste trei 
lepădări în atingerea desăvârşirii”. 

Aici ni se pare de un deosebit interes a aminti şi învăţătura unui alt mare 
povăţuitor al monahismului răsăritean despre absoluta necesitate a celor trei lepădări: 
Cuviosul loan Scărarul (sec. al VI-lea). El zice: “Nimenea nu va intra încununat în 
cămara cea cerească dacă nu va săvârşi prima, cea de-a doua şi cea de-a treia lepădare. 
Prima este lepădarea tuturor lucrurilor şi oamenilor şi rudeniilor. Cea de-a doua este 
lepădarea voinţei sale. Și cea de-a treia — lepădarea slavei deşarte care este urmarea 
ascultării”. 

Încercând acuma să comparăm învăţăturile celor doi sfinţi, ar putea, la început să 
ni se pară că înțelesurile celor trei lepădări nu sunt aceleaşi la ambii. Sfântul loan pare să 
înceapă mai sus şi să termine mai Jos decât Sfântul Pafnutie. Sfântul loan, în lămuririle 
sale, pune lepădarea de rudenii la un loc cu părăsirea obiceiurilor mai înainte avute, 
felurile de a gândi, obişnuinţele morale şi, în general, patimile lumeşti, adică ceea ce la 
Sfântul Pafnutie este cea de-a doua lepădare, cuprinzând în prima treaptă, deja, şi pe cea 
de-a doua. În a doua, el pomeneşte numai lepădarea voinţei proprii, iar în a treia, doar 
respingerea slavei deşarte. Ţin totuşi să subliniez aici uimitoarea unitate în duh a 
Tradiţiei; şi, dacă formulările diferă de la un nevoitor la altul, aceasta nu face decât să 
mărturisească despre faptul că, în experienţa vieţii, fiecare este de sine stătător în 
căutările sale. Singura diferență o găsim în cuprinsul primei lepădări. Sfântul Pafnutie 
socoteşte destul, pentru cel ce intră pe calea nevoinţei, ca prima lepădare să fie doar 
părăsirea lumii exterioare şi a agonisirilor; atribuind abia treptei următoare lupta cu 


patimile, şi obiceiurile vieţii dinainte. Sfântul loan cere dintru început lepădarea tuturor 
oamenilor- altfel socoteşte părăsirea lumii ca fiind nestatornică. Mai departe, adică în a 
doua lepădare, vorbeşte despre lupta cu patimile, punctând mai esenţial însuşi miezul 
acestei lupte şi în aceasta, neîndoielnic, stă superioritatea formulării sale. 

Dar şi în cea de-a treia lepădare, formula Sfântului loan se adevereşte mai desăvârşită, 
rămânând, în acelaşi timp, în esenţa conţinutului ei, întru totul aceaşi cu cea a Sfântului 
Pafnutie, care vorbeşte despre ultima lepădare ca find sustragerea minţii de la toate cele 
văzute şi adâncirea cu duhul în contemplarea celor nevăzute şi veşnice. În sufletul 
nevoitorului ce nu s-a curăţit încă de patimi, această formulă poate stârni închipuirile 
(imaginaţia) şi, atunci, acele „nevăzute şi vrednice” rămân încă oarecum în afara omului. 
Formula Sfântului loan, însă, -„respingerea slavei deşarte” conduce pe ascet în 
străfundurile luptei lăuntrice, fără să îngăduie minţii să zboare visător în înalte sfere şi 
obligând-o să rămână trează până la capăt. Mi-am permis să exprim părerea mea despre 
superioritatea formulării celor trei trepte ale lepădării la Sfântul loan, față de cea de la 
Avva Pafnutie, însă, repet, -ea este mai desăvârşită în aspectul ei, ca să zicem aşa, 
ascetico-pedagogic, dar ele rămân, esenţial, una şi aceeaşi. Voi încerca să lămuresc 
acestea mai departe. 

Lepădarea slavei deşarte la Sfântul loan nu este altceva decât înţelegere ascetică a 
căii trecerii duhului nostru în lumea veşniciei. Această lepădare cuprinde înlăturarea 
puterii lumii asupra noastră şi biruinţa noastră asupra ei. Dar cine este cel care biruieşte 
lumea? În Biserică cunoaştem o ceată aparte a sfinţilor -”nebunii lui Hristos”. Această 
formă de nevoinţă creştină înfăţişează deosebit de limpede tocmai cea de-a treia treaptă a 
lepădărilor. Ţelul „nebunului” este de a fi disprețuit de lume şi de oameni. Mulţi sunt cei 
care nu pot înţelege această nevoinţă şi care nu văd în ea decât o perversiune; dar, în 
esenţa ei, aceasta întruchipează treapta cea mai înaltă a lepădării slavei omeneşti în care 
se şi află biruinţa asupra lumii. Domnul zice: „Și nu voiți să veniți către mine ca viaţă să 
aveți. Slavă de la oameni nu iau. Ci v'am cunoscut pre voi, că dragostea lui Dumnezeu 
n aveţi întru voi... Cum puteţi voi să credeţi, slavă unul de la altul luând şi pre slava cea 
de la singur Dumnezeu nu o căutați” (loan 5, 40-44). Din aceste cuvinte ale lui Hristos 
vedem că slava de la oameni este o piedică pentru credinţa însăşi. Voi să spun că, dacă, în 
trăirea noastră, vom urmări lepădarea slavei deşarte de care vorbeşte Sfântul loan, vom 
vedea că ea, în chipul cel mai sigur, duce tocmai la aceea că omul, cu mintea sa, cu duhul 
său, se mută în lumea lui Dumnezeu, ieşind din cea a oamenilor. Această stare îşi are şi 
altă expresie, şi anume: sălăşluirea în pustie, precum spune proorocul David: „Jată m'am 
depărtat fugind, şi m'am sălăşluit în pustie”. (Ps. 54, 7) lată şi Apostolul Pavel zice: „A 
oamenilor caut acum bunăvoirea sau a lui Dumnezeu? Căci de-aş plăcea încă oamenilor 
n'aş fi slugă lui Hristos”. (Gal. 1, 10) Şi, îndată după aceasta spune: „Și arăt vouă 
fraţilor, că Evanghelia ceea ce bine s'a vestit de mine nu este după om. Că nici eu de la 
om 0 am luat prea aceasta, nici m'am învăţat, ci prin descoperirea lui lisus Hristos.” 
(Gal. 1, 11-12) 

Deci, dacă această Evanghelie nu este de la om şi nu de la om se poate învăţa, atuncea, 
fără îndoială, că a treia lepădare, după Sfântul loan, adică cea a slavei deşarte, duce -cum 
ar fi- drept la mutarea şi sălăşluirea duhului nostru în lumea lui Dumnezeu. 

Să mergem mai departe. Învățătura despre cele trei lepădări de nelipsit pentru 
urcuşul desăvârşirii se leagă într'un tot cu cuvântul despre cele trei cruci care le însoțesc. 
Fiecare lepădare este, în esenţa ei, primirea unei cruci. Sfinţii Părinți îndeamnă cu 

străşnicie a lua seama asupra faptului că suirea pe cruce trebuie să se săvârşească în 
măsura puterii fiecăruia. Greu se pedepsesc încercările de a urca crucea ultimei lepădări 
dacă au loc mai înainte de vreme, adică fără acea cunoaştere care trebuie să le însoţească. 
Vorbesc despre cunoaştere, dar aş prefera, mai curând, să vorbesc despre experienţă şi 
despre adevărata stare a duhului. Cel care înainte de a săvârşi cele mai mici, citind despre 
facerile Sfinţilor, năzuieşte cu mândrie a atinge culmile rugăciunii curate ale acestei 
ultime cruci, acela, jalnic cade iarăşi la pământ. Cu deosebită forţă vorbeşte despre 
aceasta cuviosul Isaac Sirul (Niniviteanul). Episcopul Teofan Zăvorâtul, marele părinte 
teolog-ascet rus din veacul trecut, are un cuvânt minunat despre aceasta în scrierea sa 
„Cele trei cruci”. După el, prima cruce este crucea cea din afară, care se împleteşte din 
nevoile şi din necazurile care”l ajung pe om în vremea vieţuirii lui pe pământ. A doua 
cruce - lupta lăuntrică cu patimile şi cu poftele. A treia —crucea dării de sine voii lui 
Dumnezeu. Aceasta din urmă, după Teofan Zăvorâtul, este rodul darurilor duhovniceşti 
ale harului şi în formele ei mai desăvârşite e numai a celor desăvârşiţi. Din nou întâlnim 
aici formulări diferite, dar esenţial aceleaşi în duh. Iară dovada că totala dăruire de sine 
voi lui Dumnezeu nu este altceva decât cea de-a treia lepădare o vom lăsa pentru altădată 
* şi acum vom trece la tema despre cele trei trepte şi cele trei făgăduinţe ce stau temei 
călugăriei. 

Mai înainte am amintit faptul că prima tundere se săvârşeşte fără a cere făgăduinţe 
celui ce îmbrăţişează calea monahismului. Această tundere, la Muntele Athos, în 
mănăstirile greceşti, se consideră mai curând ca o rugăciune de binecuvântare spre a 
putea purta haina călugărească. Pe această treaptă se dă călugărului începător dreptul de a 
purta rasa, de unde şi denumirea de rasofor (purtător de rasă). Înainte a se săvârşi această 
tundere se primeşte povăţuire despre înţelesul călugăriei şi despre nevoia lepădării de 
lume şi de rudenii. Făgăduinţele, însă, nu se dau de către rasofor şi, deci această treaptă, 
esenţial, este doar o perioadă de încercare şi de învăţătură pregătitoare spre nevoinţă. 

A doua treaptă — schima cea mică sau mantia. La această tundere monahul 
rosteşte şi făgăduinţele; iar aceste făgăduinţe nu se dau treptat, ci în întregimea lor. 
Aceleaşi făgăduinţe se vor repeta într'o formă puţin scgimbată şi la tunderea în treapta 
cea mai înaltă a călugăriei, în schima cea mare sau schima. 

Faptul că cele trei făgăduinţe de temei se rostesc dintr'un bun început şi nu treptat 
ar putea părea, la prima vedere, contradictoriu acelei rânduiri, sau structuri, pe care am 
descris-o mai înainte, în cuvântul despre rostuirea lepădărilor. Dar această contradicție nu 
este decât aparentă şi nicicum esenţială. Ca şi în cazul lepădărilor, avem de-a face, mai 
degabă, cu o creştere treptată în cunoaşterea duhovnicească: trei făgăduinţe supuse unuia 
şi aceluiaşi ţel, precum şi trei lepădări. Repetarea unora şi aceloraşi făgăduinţe la 
tunderea în schimă ca şi la cea în mantie are în vedere nu vremelnicia lor, ci creşterea în 
cunoaşterea puterii şi înţelesului lor. Dacă diferenţa în formă este mică, în schimb, 
conştiinţa lăuntrică a omului poate să se fi transformat esenţial în străfundurile ei între 
cele două. Spre a nu pierde din vedere însăşi esenţa vieţii duhovniceşti creştine, 
subliniem din nou, aici, că toate aceste trepte ale tunderii şi făgăduinţelor nu sunt de 
nelipsit pentru atingerea dragostei dumnezeieşti şi a desăvârşirii, căci aceasta este cu 
putinţă şi în afara călugăriei. Însă, precum stă scris despre Hristos că „pruncul creştea şi 
se întărea cu duhul” (Luca 1, 80), aşa şi tot omul se preschimbă şi creşte, şi experienţa 
Bisericii a dovedit folosul metodelor mai sus pomenite. Şi Sfântul Apostol Petru spune: 
„Pentru aceea fraţilor, mai vârtos nevoiţi-vă ca să faceţi adeverită chemarea şi alegerea 


voastră, că acestea făcând, nu veţi greşi niciodată. Că aşa din destul se va da vouă 
intrarea întru veşnica împărăție a Domnului nostru şi Mântuitorului lisus Hristos”. (2 
Petru 1, 10-11). 

Iată făgăduinţele rostite la tunderea în schima cea mică (mantie) ”: 

1. Petrece-vei în mânăstire şi în nevoinţă 5 până la cea din urmă suflare? 

2. Păzi-te-vei în feciorie, în înteaga înțelepciune * şi în cucernicie? 

3. Păzi-vei până la moarte ascultarea către mai marele tău şi către toți fraţii cei 

întru Hristos? 

4. Răbda-vei toată supărarea şi strâmtorarea vieţii celei monahiceşti pentru 

împărăţia cerurilor? 

În schima cea mare (schimă): 

]. Te lepezi de lume şi de cele ce sunt în lume, după porunca Domnului? 
Petrece-vei în mânăstire şi în nevoinţă până la cea din urmă a ta suflare? 
Păzi-vei până la moarte ascultarea către mai marele tău şi către toată frăția 
cea întru Hristos? 

4. Răbda-vei toată supărarea şi strâmtorarea vieții celei monahiceşti pentru 

împărăţia cerurilor? 

5. Păzi-te-vei în feciorie, în întreaga înţelepciune şi în cucernicie? 

La toate aceste întrebări se răspunde: „Aşa, cu ajutorul lui Dumnezeu”. 

Cineva s-ar putea întreba: dacă la tunderea în mantie sunt patru, iar la cea în 
schimă —cinci făgăduinţe? Tradiţia Bisericii cuprinde esenţa călugăriei în trei făgăduințe, 
şi anume: ascultarea, întreaga-înţelepciune (curăţia) şi neagonisirea. Şi noi, acum, vom 
urma această ordine lăsând la o parte, pentru acum, cercetarea mai amănunțită a acestei 
probleme care se va arăta şi mai complexă de vom face cunoştinţă cu conţinutul 
rânduielii tunderilor. Astfel, în cuvintele stareţului către cel primeşte schima cea mică 
(mantia), povăţuindu-l în legătură cu făgăduinţele (pe greceşte synrhikas, adică legăminte, 
testamente) pe care le-a dat, găsim de pildă, îndemnul de „a se curăți de toată 
întinăciunea trupului şi a duhului, de a agonisi gândul smerit, de a părăsi îndrăzneala 
obiceiurilor lumii acesteia, de a rămâne răbdător în rugăciune, de a nu slăbi în post, de 
a nu se lenevi în privegheri; iară toate acestea se rezumă la trei făgăduinţe: ascultarea, 
întreaga - înţelepciune (curăţia) şi neagonisirea”. Celui ce primeşte mantia stareţului îi 
dă şi următoarea povaţă: „Se cuvine ţie, carele ai început această cale ce duce la 
împărăţia cerurilor, a nu te mai întoarce îndărăt, căci altfel nu te vei găsi vrednic de 
împărăţia cea cerească. Să nu cinsteşti ceva mai presus decât pre Dumnezeu. Să nu 
iubeşti nici tată, nici mamă, nici fraţi, nici pe cineva dintre ai tăi, nici chiar pe tine însăţi 
să nu te iubeşti mai mult ca pre Dumnezeu, nici împărăţia lumii sau odihna sau 
cinstea...” 

La tunderea în schimă, lepădarea lumii se exprimă şi mai puternic. Aici, starețul 
spune: „Ie povățuiesc pre tine la cea mai desăvârşită viețuire care este dupre 
asemănarea vieţuirii Domnului... Lepădarea nimic alta nu este decât făgăduinţa crucii şi 
a morții. Să te ştii pre tine din ziua aceasta răstignit şi mort lumii cu cea mai desăvârşită 
lepădare, căci tu lepezi părinţii, fraţi, femeie, copii, rudenii, prieteni, obiceiuri, gâlcevile 
cele din lume, grijile, agonisirile, averile, dezmierdarea şi slava deşartă şi zadarnică. Şi 
mai ai a te lepăda nu numai de cele zise mai înainte, ci încă şi de sufletul tău, dupre 
glasul Domnului (Luca 14, 26)... Dacă deci ai ales cu adevărat a urma Lui şi dacă fără 
minciună doreşti a te chema al Lui ucenic găteşte-te din ceasul de acum... către 

nevoinţele duhovniceşti, către înfrânarea trupului, către curățirea sufletului, către 
sărăcia desăvârşită, către plânsul cel bun şi către toate cele întristătoare şi dureroase ale 
vieţii celei făcătoare de bucurie depre Dumnezeu ”. Şi mai departe zice: „Pentru că ai a 
flămânzi şi a înseta, a fi gol şi dosădit şi batjocorit, ocărât şi prigonit... şi când toate 
acestea le vei pătimi, bucură-te, că plata ta multă este în ceruri. Cu bucurie, deci, 
bucură-te şi veseleşte-te cu veselie, căci astăzi te-a ales pre tine şi te-a despărțit Domnul 
Dumnezeu de viaţa cea lumeacă, şi te-a pus ca înaintea feţei Sale... întru ostăşirea vieţii 
celei cu chip îngeresc... Lui cu toată întregimea a 'I lucra, cele de sus a cugeta, cele de 
Sus a căuta, pentru că petrecerea noastră, dupre Sfântul Apostol (Pavel), în ceruri 
este...”. Şi mai departe: „O, chemare nouă! O, dăruire a tainei! Al doilea botez ! iei 
astăzi frate, prin bogăţia dăruirilor lubitorului de oameni Dumnezeu şi păcatele tale 
curățeşti şi fiu al luminii te faci şi însuşi lisus Hristos Dumnezeul nostru împreună se 
bucură cu sfinţii Săi îngeri de pocăinţa ta junghiind vițelul cel gras...” Mai departe, cel 
tuns este chemat „cu vrednicie să umble potrivit chemării”, şi se pomenesc şi alte 
amănunte ale vieţii ascetice, care ţin de această „umblare potrivit chemării”. 

Când întâlnim pentru prima oară — şi nu numai prima — asemenea formulări, 
adevăratul lor înţeles nu ni se dezvăluie pe deplin. Pătrundem, sau ghicim, numai în parte 
ceva despre țelul către care este chemat omul. Însă adevărata dezvăluire a conţinutului şi 
puterii acestor cuvinte se primeşte nu altfel decât în experienţa vieţii, şi o experienţă fără 
de vicleşug, sinceră. Trebuie spus că chemarea monahului de a se desprinde de dragostea 
părinților şi, în general, a lumii pentru a trăi după asemănarea lui Hristos, în însăşi 
experienţa vieţii, conduce sufletul la o foarte adâncă sfâşiere sau, spre a folosi o expresie 
modernă, la un „conflict lăuntric”. În sufletul omului se nasc furtuni mari şi cel care nu 
are atunci îndrumare izvorând din experienţa milenară a Bisericii poate adesea nu numai 
să cadă pradă confuziei, ci chiar să se piardă. Sfântul loan, egumenul mânăstirii din Sinai, 
în cartea sa „Scara”, una dintre cele mai strălucite scrieri ascetice ale Sfinţilor Părinţi, 
spune aşa: „E neapărat nevoie ca marea aceasta (adică viaţa sufletului nostru) să se 
pună în mişcare, să se tulbure şi să se dezlănţuie, ca prin această furtună să arunce la 
țărm toată putrejunea pe care râurile patimilor au revărsat-o în ea. Să căutăm cu luare 
aminte şi vom vedea că, după furtună, se aşterne pe mare o linişte adâncă”. (Cuv. IV, 
cap. 59). 

Greu de găsit cuvinte care să exprime nevoia absolută de a duce acest „conflict 
lăuntric” până la ultima sa limită pentru a se deschide adâncurile sufletului. Cum poţi 
arăta în cuvinte absoluta nevoie a sufletului de a sta deopotrivă şi în iad şi în Dumnezeu? 
Cum să explici că numai în aceste condiţii se atinge plinătatea vieţii omeneşti şi în acelaşi 
timp şi acea statornicie a duhului cu adevărat sănătos, care înlătură toată clătinarea 
lăuntrică? Cine dintre noi nu cunoaşte durerea neîncetatelor treceri între „înălțările” şi 
căderile „duhovniceşti”? Şi iată că, atunci când omul se coboară în iadul luptelor 
lăuntrice, purtând în sine pe Dumnezeu, scapă de clătinări patologice, nu'şi mai află loc 
atunci acele „inălţări” şi „căderi” despre care tot mereu auzim. Nu'şi mai află loc, pentru 
că, dimpreună, se trăiesc într'un tot. Poruncă avem de la Hristos să ne asemănăm lui 
Dumnezeu, şi viaţa aceasta Părinţii o numesc „ştiinţa ştiinţelor” şi „arta artelor”. 1! Şi ea 
nu se cunoaşte altfel decât prin trăire. 

Se poate naşte întrebarea: în rânduiala tunderii auzim atâtea cuvinte „grele” (loan 
6, 60); cum se pot împăca ele cu „viața în asemănarea lui Hristos"? Unde este acea 
blândeţe şi acea dragoste către care ne cheamă Domnul?... Înțelegerea cea din planul 


duhovnicesc diferă cu mult de cea din planul sufletesc „psihologic”. Încercaţi, de pildă, să 
pătrundeţi înţelesul obişnuit al sfinţeniei, cel al dragostei sau cel al blândeţii, şi veţi vedea 
că se potrivesc cu cele asemănătoare lor din Evanghelii. Astfel, blândeţea este înţeleasă 
de mulți ca fiind un „temperament paşnic” firesc. Altfel o defineşte Sfântul loan Scărarul. 

EI spune: „Blândeţea este o anume stare a minţii care rămâne neclătinată în cinstiri şi în 
necinstiri... Blândeţea este o stâncă neclătinată ce se înalță deasupra mării mânierii... 
întărirea răbdării; uşa şi chiar maica iubirii; adică îndrăzneala în rugăciune; încăperea 
Duhului Sfânt, zăbala mâniei, dăruitoarea bucuriei, urmarea lui Hristos...” De aicea 
vedem că avem de-a face cu ceva ce este cu mult mai presus decât o stare „psihologică”. 
Este vorba de o bărbăție care ia asupra sa greutăţile şi neputinţele celorlaltora. Este a fi 
totdeauna gata fie a răbda necinste, fie a rămâne neclătit lăuntric în proslăvire. Blândeţea 
este liniştită hotărâre în faţa tuturor necazurilor şi chiar a morţii. În ea se cuprinde marea 
putere şi biruinţă asupra lumii. Hristos spune: „Fericiți cei blânzi, că aceia vor moşteni 
pământul”, cu alte cuvinte vor cuceri şi vor stăpâni lumea, în înţelesul cel mai înalt al 
acestui cuvânt. Nu puterii brute, materialiste se va pleca pământul, adică lumea, ci 
blândețţii. 

După această destul de lungă abatere, în scopul de a vă dezvălui mai limpede 
înţelesul şi duhul călugăriei, voi trece la înfăţişarea conţinutului duhovnicesc al fiecăreia 
dintre cele trei făgăduinţe ce stau temei călugăriei, care alcătuiesc, ca să spunem aşa, 
miezul expunerii noastre. 

Mulţi cred că principala diferenţă între călugărie şi modul de viaţă obişnuit constă 
în celibat; eu însă, urmând Sfinţilor Părinţi din trecut şi nevoitorilor din zilele noastre, 
dau mai multă importanţă ascultării, pentru că adesea întâlnim oameni care îşi petrec 
întreaga viaţă în celibat, fără a deveni monahi, nu numai în sensul consacrării, dar nici în 
duh. De asemenea, neagonisirea, înţeleasă ca o capacitate de a se mulţumi cu foarte puţin, 
se poate întâlni şi la oameni care se află foarte departe de duhul călugăresc. Scopul meu, 
însă, nu este de a stabili o ierarhie între făgăduinţele fundamentale. Mai curând aş vrea să 
arăt altceva, şi anume că, prin contopirea celor trei făgăduinţe întrun tot , se înfăptuiesc 
condiţiile prielnice atingerii ţelului de căpătâi al nevoitorului —nepătimirea şi rugăciunea 
curată. 


ASCULTAREA -— temeiul călugăriei. Deosebit de greu este a vorbi despre ea, 
fiindcă, începând de la ce par a fi forme brute şi naive, ea conduce pe om în acea lume 
care este de nedescris, căci nici un concept omenesc nu i se potriveşte. Ascultarea este o 
taină care se dezvăluie numai în Duhul Sfânt, şi, în acelaşi timp, este taină * şi viaţă în 
Biserică. Ascultarea, ca lepădare a voii şi înţelegerii proprii, poate apărea ca un lucru 
potrivnic voinţei lui Dumnezeu pentru om, care este dăruit cu libertate asemănătoare cu 
cea a lui Dumnezeu şi chemat la dumnezeiască stăpânire în virtutea acestei libertăți. 
Faptul de a'şi lăsa propria voie şi înţelegere în puterea altei persoane, fie chiar şi preot, 
mulți lar resimţi ca pe o alunecare a pământului de sub propriile picioare. Acest pas li 
s'ar părea ca o aruncare de sine într'o prăpastie întunecoasă, ca pierdere a propriei 
personalități, ca o predare de sine în cea mai groaznică robie asemănătoare anihilării de 
sine. Acelora, însă, care au urmat cu credință învăţăturii Bisericii şi au săvârşit o 
asemenea lepădare în duhul acestei învățături, ascultarea li s'a descoperit a fi un dar de 
sus, nespus de mare. Pe cel ascultător îl putem asemui unui vultur ce se ridică cu aripi 


puternice, şi, din înălţime, senin, priveşte distanţa care îl desparte de pământ, bucurându- 
se în deplină siguranţă şi stăpânind înălțimi altora de neajuns şi înfiorătoare. Dând cu 
încredere, cu bunăvoire, cu dragoste, cu bucurie, voia sa şi orice judecată despre sine 
duhovnicului, ascultătorul se smulge poverii celei grele a grijii lumeşti şi ajunge la 
cunoştiința a ceea ce este de nepreţuit: CURĂȚIA MINȚII ÎN DUMNEZEU. 

Călugăria, mai presus de toate, este curăţia minţii. Fără de ascultare, nu se poate 
ajunge la ea şi, de aceea, fără de ascultare, călugăria nu există. Neascultătorul nu este 
călugăr în sensul deplin al acestei chemări. În afara călugăriei este cu putinţă a dobândi 
mari daruri de la Dumnezeu, până şi desăvârşirea muceniciei; curăţia minţii, însă, este 
darul cel osebit al călugăriei, necunoscut pe alte căi şi călugărul nu poate cunoaşte 
această stare altfel decât prin nevoinţa ascultării. lată de ce o socotim a fi temeiul 
principal al călugăriei, în care se cuprind, urmând în chip firesc, şi celelalte două 
făgăduinţe. Sfântul loan Scărarul, de pildă, spune aşa: „,...Maica curăţiei este 
netulburarea împreună cu ascultarea. Nepătimirea trupului câştigată în liniştire, 
apropiindu-se de multe ori de lume nu rămâne neclătinată; dar cea care se naşte din 
ascultare este pretutindenea cercată şi neclătinată”. (Scara, Cuv. XV, cap. 32-33). Şi 
despre neagonisire, spune că: „cel care şi'a dat până şi sufletul său o să şi mai 
amintească el de agonisiri?...” Astfel, ascultarea, „prin desprinderea de lume şi 
lepădarea voii proprii, ... ca şi cu două aripi de aur urcă fără preget la cerul” (Scara, 
Cuv. IV, cap. 1) nepătimirii. 

Ascultarea este o taină duhovnicească a Bisericii, şi de aceea legătura dintre stareţ 
'4 şi ucenic este una a sfințirii. Cum s'a spus mai sus, pentru ucenic această taină constă 
în a învăţa a săvârşi voia lui Dumnezeu , spre a pătrunde în sfera Voii Dumnezeieşti, şi 
astfel a se împărăşi cu Viaţa Dumnezeiască; iar pentru stareţ, în a face ca, prin rugăciunea 
şi nevoinţa vieţii sale, să aducă pe ucenic la cunoştinţa acestei căi şi să cultive în el 
adevărata libertate ! fără de care mântuirea este cu neputinţă 1. Adevărata libertate se 
află acolo unde este Duhul Domnului, şi de aceea şi țelul ascultării, precum şi al vieţii 
creştine în general, este dobândirea Duhului Sfânt (Cf. 2 Cor. 3, 17). 

Starețul niciodată nu încearcă să supună voia ucenicului său voii sale „omeneşti”, 
dar, în cursul vieţuirii împreună, se pot ivi asemenea împrejurări când stareţul se vede 
nevoit a stărui asupra împlinirii poruncii sale; adevăratul ucenic, însă, niciodată nu va 
aduce pe stareţ până la aceasta. 

Nevoinţa stareţului este mai grea decât cea a ucenicului, în virtutea marii lui 
răspunderi înaintea lui Dumnezeu. Dar răspunderea înaintea lui Dumnezeu cade pe 
umerii starețului numai în acel caz în care ucenicul îi face ascultare; iar, de nu, atunci 
toată greutatea răspunderii acţiunii sale o poartă însuşi ucenicul, care pierde prin aceasta 
ceea ce câştigă nevoitorul prin ascultare. Cu toate acestea, țelul stareţului nu este nicicum 
de a slobozi pe ucenic de răspunderi, ci de a'l învăţa adevărata viaţă creştină, şi adevărata 
libertate creştină, care nu se pot dobândi altfel decât biruind în sine, prin nevoinţa 
ascultării, patimile iubirii de stăpânire şi iubirii de putere. Omul care îşi supune sieşi pe 
alt om, fratele său, sau fie numai îi ştirbeşte libertatea, negreşit îşi pierde prin aceasta şi 
propria sa libertate, căci simplul fapt de a râvni la ea este deja o cădere de la acea viaţă şi 
dragoste dumnezeiască la care suntem chemaţi. 

Una dintre cele mai mari piedici spre atingerea acelei stări către care ne cheamă 
porunca lui Hristos este EGOISMUL nostru. Ascultarea este cea mai bună cale spre a 
birui această urmare a păcatului strămoşesc din noi. Curmând propria voie înaintea 


fratelui depăşim acea dezbinare pe care a adus-o căderea lui Adam în firea noastră, ce la 
început fusese una. De unde în noi lupta între voințe? Oare nu este o singură voinţă în 
Dumnezeu? 

Curmând propria voie înaintea lui Dumnezeu, abandonându-ne voii lui 
Dumnezeu, „urând” voia noastră meschină, „individuală”, devenim în stare a cuprinde şi 
a purta în noi lucrarea voii dumnezeieşti. Desăvârşindu-ne în ascultare, şi către 
Dumnezeu, şi către frate, ne desăvârşim în dragoste, ne deschidem fiinţa; iar limita 
acestei deschideri este acea plinătate, înţeleasă ca putinţa fiecărui om de a purta în sine 
viaţa întregii firi omeneşti — plinătatea acelei veşnice ființe către care bunăvoirea lui 
Dumnezeu cheamă pe om. Căci dragostea lui Dumnezeu pentru om nu cunoaşte margini 
ŞI, deşi prin firea Sa, Dumnezeu rămâne şi veşnic va fi de neajuns şi de necunoscut 
făpturii, totuşi, prin facerea Sa, prin harul Său, binevoieşte atât de strâns şi atât de deplin 
a se împreuna cu omul, încât acesta devine un dumnezeu, asemănător Dumnezeului- 
Făcătorul, după chipul Fiinţei Sale. Dumnezeaisca dezvăluire spune: „Cela ce biruieşte, 
da-voi lui să şază cu Mine în scaunul Meu”. (Apoc. 3, 21) 

Intelectualul contemporan, cu simţul său critic foarte dezvoltat, cu care toate le 
cercetează, este incomparabil mai puţin apt de nevoinţa ascultării călugăreşti decât omul 
simplu, neispitit de curiozitatea minţii. Omul cultivat care şi'a iubit inteligenţa sa critică, 
obişnuit cum este să o privească ca demnitatea sa de căpătâi, ca singura bază solidă a 
vieţii sale „personale”, e nevoit, înainte de a putea deveni un ascultător, să se lepede de 
această bogăţie a sa, căci de nu o va face, după cuvântul lui Hristos (Luca 14, 33), cu greu 
va ajunge în Împărăţie. Însă cum să te lepezi de ea? Oare cel înaintea căruia ne lepădăm 
voia nu este om ca şi noi? Ba adesea ni se poate părea a fi mai prejos decât noi. Un 
asemenea monah începe a cugeta: „Și ce, duhovnicul este un oracol? Şi de unde o să ştie 
el voia lui Dumnezeu? Dumnezeu ne-a dat judecată şi toţi suntem datori singuri Să 
judecăm. Uite, de pildă, ce mi'a spus acuma duhovnicul n 'are nici un sens” — şi altele 
asemenea acestora. Desigur, o atitudine ca aceasta faţă de duhovnic dă fiecărui cuvânt al 
acestuia, fiecărei povăţuiri, un caracter şubred şi discutabil. Un astfel de ucenic nu 
gândeşte că voia lui Dumnezeu se face cunoscută, în lumea aceasta, în aceleaşi forme 
exterioare, relative, ca şi voia firească a omului, şi ca şi voia demonică, adică, se 
înfăptuieşte prin oameni. El este obişnuit să judece după aparenţe, precum în general, este 
obişnuit să judece omul „raţional”, şi de aceea nu găseşte calea credinţei celei vii. "7 

Sfântul loan Scărarul spune că cel ascultător, „care se dă pre sine în această 
robie, de bună voie, primeşte în schimb ADEVĂRATA LIBERTATE” (Scara, Cuv. IV, cap. 
5) Astfel, în cele din urmă, experienţa ascultării devine experienţa adevăratei libertăţi în 
Dumnezeu. 

Obişnuit a se afla mereu în fața adevărului dumnezeisc, nevoitorul ajunge la o 
adâncă convingere privind neputința minţii şi a judecății sale. Această convingere este o 
treaptă importantă în viaţa sa. Prin neîncrederea în propria minte şi judecată monahul se 
slobozeşte de acel coşmar în care trăieşte întreaga omenire. 1 

Sunt două categorii de călugări; unii au darul unei credinţe simple, nemijlocite, şi 
aceştia uşor găsesc calea adevăratei ascultări; ceilalți, deşi năzuiesc fierbinte după 
Dumnezeu şi râvnesc a trăi după poruncile Domnului, se liberează totuşi cu multă 
greutate de încrederea în sine spre a învăţa ascultarea. Însă, când plin de încredere în 
Dumnezeu Cel ce ne păzeşte, şi în părintele său duhovnic, monahul se leapădă de voia şi 


de judecata sa, atunci, din adâncurile experienţei lăuntrice se convinge, cu bucurie, că a 
ajuns la „izvorul de apă săltătoare întru viaţă veşnică” (loan 4, 14). 

În actul lepădării voii şi judecății proprii spre a rămâne în căile voii lui 
Dumnezeu, care întece orice înţelepciune omenească, monahul nu leapădă în realitate 
altceva decât numai propria sa voinţă pătimaşă, egoistă şi mintea sa mistică şi judecata sa 
neputincioasă; şi făcând aceasta dă dovadă de o adevărată înţelepciune şi de o rară putere 
a unei anume voințe de ordin superior. Astfel, prin ascultare, uşor şi într'un chip de 
neînțeles chiar pentru sine însuşi, cel care o face ajunge la acel nivel pe care niciodată 
nu”l pot atinge, ba nici măcar nu”l pot înţelege, chiar oamenii de cea mai înaltă cultură 
intelectuală. Acest nivel, precum am spus mai sus, este curăția minţii în Dumnezeu. 
Ascultarea este —calea credinţei care biruieşte lumea (Cf. 1 loan 5, 4). Taina aceasta, însă, 
nu este primită de toţi. Sfântul Episcop Ignatie Briancianinov spune într-una din scrisorile 
sale: „Noi credem şi învăţăm a crede astfel de la Sfinţii Părinţi, că dacă Însuşi Domnul 
nu va da cuiva să înțeleagă calea ascultării, acela de la oameni nimica nu va primi, căci, 
Chiar de va avea înaintea sa pe Sfinții Apostoli, până şi asupra lor va arunca cu pietre”. 

Ascultarea călugărească nu este o disciplină. Nici o instituţie obştească, 
omenească, nu poate exista fără coordonarea acţiunilor membrilor ei. Această coordonare 
se obţine prin disciplină, a cărei esenţă constă în supunerea voinţei omeneşti a celui mai 
tânăr- voinţei omeneşti a celui mai bătrân, sau majorității. O asemenea supunere, de 
obicei, se păstrează prin constrângere; dar, chiar dacă disciplina este primită cu înţelegere 
şi de bună voie, ca o condiţie de nelipsit pentru existența comunităţii, ea rămâne totuşi 
disciplină, adică bazată pe principiul supunerii voinţelor omeneşti. 

Ascultarea călugărească este un act religios, şi, ca atare, neapărat trebuie să fie 
liber, altfel îşi pierde însemnătatea sa religioasă. Ascultarea este roditoare duhovniceşte 
numai atuncea când lepădarea de bunăvoie a voinţei şi judecății proprii în faţa stareţului 
(duhovnicului) se face căutând a găsi căile VOINŢEI LUI DUMNEZEU. În această 
căutare a voinţei lui Dumnezeu se cuprinde însăşi esenţa ascultării noastre. 

Ucenicul recunoaşte neîndestularea sa pentru a cunoaşte nemijlocit voia lui 
Dumnezeu şi de aceea se duce la părintele său duhovnic pe care îl socoteşte mai dăruit 
spre a o cunoaşte. Starețul, părintele duhovnic, nu omoară voinţa ucenicului său şi nu o 
îngenunchează înaintea voinţei sale omeneşti; el poartă însă nevoinţa cea mai grea a unei 
slujiri pline de răspundere, prin care devine părtaş în actul dumnezeiesc al facerii omului. 
Condiţiile vieţii zilnice, fac ca adesea stareţul, din slăbiciune trupească, să aibă nevoie de 
ajutorul ucenicului, dar aceasta nu schimbă esenţa ascultării precum este arătată mai sus. 
Dar, dacă egumenul şi cei mai mari ai mânăstirii se găsesc nevoiţi să recurgă la o 
constrângere omenească asupra comunităţii, la disciplină, acesta este semnul vădit al 
decăderii călugăriei şi poate chiar al pierderii totale a înţelegerii ţelului şi esenței ei. 

În experienţa vieţii, ascultarea este strâns legată de găsirea unui duhovnic 
îndrumător, a unui stareţ; vom lăsa, însă, deoparte această temă acum spre a nu prelungi 
peste măsură cuvântul nostru. Să pomenim doar că, după povăţuirea cuviosului Simen 
Noul Teolog şi a altor Părinţi, cel ce cu adevărat, şi smerit, şi cu multă rugăciune, îşi 
caută un îndrumător în căile vieţii dumnezeieşti, acela, după cuvântul lui Hristos: 
„Căutaţi şi veţi găsi” —găseşte.% 

Nu este cu putinţă a cuprinde această vastă şi nesecată temă. Ascultarea are multe 
feţe şi cele mai felurite situaţii se pot întâlni. Regula generală, însă, este: a nu se încrede 


în sine. Dacă aceasta este desosebit de importantă începătorilor, ea în schimb, nu se 
leapădă nici de către cei ce îmbătrânesc în nevoinţa călugărească. 

Orice lucrare, orice înfăptuire trebuie să se săvârşească sub binecuvântare, spre a 
primi pecetea unei lucrări dumnezeieşti. Toate cele mici, precum şi cele mari ale vieţii de 
zi cu zi au nevoie de cunoaşterea voii lui Dumnezeu, căci în viaţa omului TOTUL ESTE 
IMPORTANT. Prin binecuvântare toată viaţa primeşte o pecete sfințitoare şi nici o 
lucrare nu devine cu adevărat veşnică decât atunci când este săvârşită în numele lui 
Dumnezeu. Hristos a spus: „Toată răsădirea carea nu au sădit Tatăl Meu cel ceresc 
dezrădăcina-se-va” (Matei 15, 13). În ascultare viaţa veşnică devine o realitate încă de 
aici. Ascultătorul cel bun simte prezenţa duhului lu Dumnezeu care dă sufletului nu 
numai adâncă pace, dar şi simţul neîndoielnic al „frecerii de la moarte la viaţă”. 


FECIORIA ŞI ÎNTREAGA — ÎNȚELEPCIUNE 2 

- a doua făgăduinţă ce stă temei călugăriei. Fecioria, ca viaţă în chipul vieţii lui lisus 
Hristos, este, în mod ciudat, atât de puţin înţeleasă de lumea de astăzi, chiar şi de cea 
creştină, încât pentru această făgăduință îndeosebi simţim nevoia de a dovedi întemeierea 
ei dogmatică. Experienţa milenară a Bisericii a arătat fără de tăgadă că excluderea 
funcției procreative din viaţa omului nu numai că nu dăunează sănătăţii sale sufleteşti sau 
trupeşti, ci dimpotrivă, dreapta trăire a acestei nevoinţe creşte atât rezistenţa fizică, cât şi 
lungimea vieţii şi sporeşte şi sănătatea psihică, precum şi devenirea duhovnicească. Am 
putut observa în ultimele decenii un număr destul de mare de lucrări ştințifice care au 
întărit cele spuse mai sus, şi nu putem decât să ne bucurăm de aceasta, deoarece 
niciodată n-au lipsit tâlcuirile smintite ale întregii-înţelepciuni călugăreşti, şi chiar 
respingerea ei ca fiind, chipurile, ceva „patologic” sau „împotriva firii”. Cu toate acestea, 
trebuie adăugat că experienţa ştiinţei moderne în acest domeniu nu poate fi comparată, 
încă, cu experienţa neântreruptă a Bisericii de-a lungul multor veacuri, şi de aceea, se 
înţelege, că ea nu poate aduce esenţial nimic nou călugăriei. 

Lăsând la o parte o cercetare mai vastă a acestei probleme în aspectele ei 
dogmatice şi antropologice, voi adăuga numai că, pentru noi, dovada de căpătâi şi de 
netăgăduit prin care se îndreptăţeşte această făgăduinţă şi la care, în cele din urmă, revin, 
şi toate celelalte dovezi stă în pilda vieţii pe care ne-a lăsat-o Domnul prin Sine Însuşi 
(„pildă am dat vouă...” (oan 13, 15)). Numai un nebun ar îndrăzni să spună că viaţa lui 
Hristos este potrivnică firii. Însă, înaintea noastră, a creştinilor stă o datorie de neocolit: a 
ne asemăna lui Hristos întru totul, de ne este cu putinţă, ca prin această asemănare cu 
Omul-Hristos să ajungem la asemănarea cu Dumnezeu ca ultim ţel şi sensul cel mai înalt 
al fiinţării noastre. Sfântul Varsanufie cel Mare spune despre ascultare că ea „călăuzeşte 
la cer şi, pe cei ce au găsit-o, îi face asemănători Fiului lui Dumnezeu”. % Dar acelaşi 
lucru trebuie spus şi despre feciorie şi întreaga-înţelepciune. În gândirea Sfântului 
Metodie al Olimpului (+ 311) precum o aflăm din „Ospăţul celor zece fecioare” —scriere 
care rezumă viziunea Bisericii primelor veacuri asupra fecioriei — a deveni cu adevărat 
după asemănarea lui Dumnezeu nu este cu putinţă decât numai primind în sine şi arătând 
în ființarea sa pământească trăsăturile acelui chip dat nouă prin lisus Hristos. De fapt, 
neîntrerupt întâlnim învățătura Bisericii despre mântuire înţeleasă ca îndumnezeire; dar 
întrebarea este — unde putem găsi un criteriu sigur pe care, ca să spunem aşa, „să '] putem 
vedea şi pipăi” (1 loan 1, 1) al îndumnezeirii?... Fără îndoială că numai în măsura 
asemănării noastre cu „Dumnezeu... arătat în trup” (| Timotei 3, 16) ne putem asemăna şi 


cu Dumnezeu în fiinţarea Sa cea mai presus de lume, veşnică. Şi tocmai asta şi este 
gândirea teologică a Bisericii încă din primii ani ai istoriei sale. Aceasta se oglindeşte şi 
în cărţile apostolilor şi în textele slujbelor dumnezeieşti, % şi în acele monumente care 
sunt scrierile Sfinților Părinţi. Voi aduce drept pildă câteva dintre ele. 

În prima dintre cele două „Cărţi despre feciorie” % (Cap. 6) atribuite Sfântului 
Clement al Romei (+ 103) citim: „Pântecele sfintei feciorii a purtat pre Domnul nostru 
Iisus Hristos şi trupul care l'au primit Domnul nostru şi în carele au săvârşit lupta sa în 
această lume l'a îmbrăcat de la Sfânta Fecioară. Cunoaşte deci în aceasta măreţia şi 
slava fecioriei. Vrei să devii creştin? —urmează lui Iristos întru totul. loan a fost Înger 
trimis înaintea feţei Domnului, şi dintre cei născuţi din femeie nu s'a ridicat mai mare 
decât el, şi acest Sfânt Înger al Domnului a fost feciorelnic... Celălalt Ioan, carele capul 
îşi pleca pre sânul Domnului, mult find iubit de Dânsul, şi el era sfânt? , şi de aceea 
atâta l'au iubit Domnul. Dupre aceea vin Pavel, Varnava, Timotei şi ceilalţi, nume care 
sunt scrise în cartea Vieţii, toţi aceştia au iubit sfinţenia şi în această nevoinţă şi 'au 
săvârşit fără de prihană viaţa, ca adevăraţi urmaşi ai lui Hristos şi fii ai Dumnezeului 
celui Viu... ”, căci „cei asemenea lui Hristos desăvârşit sunt asemenea Lui”. 

Sfântul Ciprian al Cartaginei (+ 258), în cartea „Despre veştmântul fecioriei” 
(scrisă în anul 249), vorbeşte despre vrednicia fecioriei astfel: „Fecioria este floarea 
mugurului bisericesc; slava şi podoaba harului duhovnicesc... lauda şi cinstea unei 
lucrări neprihănite şi nestricate; chipul lui Dumnezeu, oglindind sfințenia Domnului; cea 
mai luminată parte a turmei lui Hristos... şi cu atât creşte şi bucuria maicii (Bisericii)”. 

Sfântul Metodie al Olimpului în „Ospățul celor zece fecioare” pomenit mai sus 
vorbeşte despre feciorie ca despre o lucrare „negrăit de mare”, ca despre o „taină” 
(mystirion). Şi, fără îndoială, dacă nunta este o taină, atunci şi fecioria, deasemenea este o 
taină a Bisericii. 

Fecioria şi întreaga-înţelepciune (curăţia) în înţelesul lor creştin se deosebesc 
esenţial de ceea ce se înţelegea în afara creştinismului şi de ceea ce, până astăzi, mulți 
mai înţeleg încă prin aceste cuvinte. Înţelesurile fecioriei şi întregii înţelepciuni sunt 
apropiate, dar nu identice. În cuvintele din rânduiala înveşmântării, cei veniţi la călugărie 
după căsătorie sau după experienţa unei relaţii trupeşti în afara căsătoriei, dau făgăduinţa 
întregii înţelepciuni, adică, a desăvârşitei înfrânări pentru restul vieţii lor; pentru cei, însă, 
care nu au cunoscut împreunarea trupească, făgăduinţa este cea a fecioriei. 

Întreaga-înţelepciune, precum o arată însuși cuvântul se înţelege ca o întregime a 
cugetării, sau ca o plinătate a înţelepciunii. În Biserică ea se leagă nu numai de 
înlăturarea atragerilor trupeşti, şi în general a “complexului trupesc” (devenind în acest 
sens o “biruinţă asupra firii”), dar şi de dobândirea tuturor acelor desăvârşiri care ţin de 
firea înţelepciunii şi se arată ca petrecere în Dumnezeu “cu toată mintea şi cu toată 
inima”. În înfăptuirea sa cea mai desăvârşită, nevoinţa întregii înţelepciuni redobândeşte 
în duh starea feciorelnică a omului, neatârnând de pierderea fecioriei trupeşti. 

Sfinţii Părinţi înţeleg adevărata feciorie ca o stare mai presus de fire. În forma ei 
desăvârşită, fecioria este înţeleasă ca o petrecere neîntreruptă în dragostea cea 
dumnezeiască, ca înfăptuirea poruncii lui Hristos de a iubi pe Dumnezeu “din toată 
inima, din toată mintea, din tot sufletul, cu toată puterea”. În lumina acestui criteriu, 
orice îndepărtarea a minţii şi a inimii de la dragostea lui Dumnezeu este privită ca o 
“preadesfrânare” (preacurvie) duhovnicească, adică o necinstire a dragostei. 


Fecioria nu este o naivă necunoaştere a vieţii omeneşti fireşti şi întru tot normale. 
Cel mai înalt exemplu şi unic în desăvârşirea lui, Pururea Fecioara Maria, la Buna Vestire 
a îngerului despre naşterea Fiului dintr-însa a răspuns cu întrebarea: “Cum va fi aceasta 
de vreme ce de bărbat nu ştiu? ” (Luca 1, 31-34), arătând prin aceasta că nu era în naivă 
necunoştinţă. 

Nestricăciunea trupească nu este încă feciorie. Unul dintre cei mai mari sfinţi ai 
Bisericii noastre, Vasile cel Mare, amarnic grăia despre sine: “Nici femeie am cunoscut, 
nici feciorelnic sunt”, adică în înţelesul cel mai desăvârşit al acestui cuvânt. Pe lângă 
actul împreunării cu alt trup sunt şi alte multe forme de stricăciune şi stricare de sine, de 
care la noi, în Biserica Ortodoxă, nu se face a vorbi, spre a nu naşte în mintea celui ce 
vorbeşte sau a celui ce aude chipuri păcătoase. Şi cel care nu a cunoscut actul fizic, dacă 
numai cu mintea înclină către el, în închipuire, şi îl pofteşte, deja nu mai e deplin 
feciorelnic. 

În gândirea Bisericii ortodoxe se deosebesc trei trepte ale stării duhovniceşti a 
omului: cea mai presus de fire, cea firească şi, în sfârşit, cea mai prejos de fire sau 
împotriva firii. Primei stări aparțin fecioria şi întreaga înţelepciune călugărească, înţelese 
ca un dar al harului; celei de-a doua aparţine nunta cea binecuvântată; orice altă formă a 
vieţuirii trupeşti se priveşte duhovniceşte ca fiind ori mai prejos de fire, ori chiar 
împotriva firii. Sfinţii Părinţi spun: “Nu cerca ceea ce este mai presus de fire ca să nu 
cazi în ceea ce este mai prejos de fire”. De aici regula — nimenea nu trebuie primit în 
călugărie fără mai dinainte cercare. Călugărul care nu-şi păstrează întreaga înţelepciune, 
în rânduiala mântuirii, se găseşte mult mai prejos de starea căsătoriei trăită în bună- 
cuviinţă, stare cinstită de Biserică ca o cale mântuitoare. Şi, dacă se are în vedere că cel 
ce a dat făgăduinţele se lipseşte de darul binecuvântării nunţii bisericeşti, atunci orice 
încălcare a întregii-înţelepciuni călugăreşti se vede ca o cădere, şi încă o cădere în cele 
mai prejos de fire. Nunta normală, nepervertită, păstrează pe om şi din punct de vedere 
fizic şi moral atuncea când orice alt fel de satisfacție trupească, chiar numai în forma unei 
năzuinţe visătoare, lucrează stricăcios asupra omului întreg, adică atât asupra psihicului 
cât şi a trupului său. Această lucrare stricăcioasă se arată deosebit de puternică la călugăr, 
care, prin poticnirea sa, îşi calcă făgăduinţele date înaintea lui Dumnezeu; în acest caz 
sfâşierea lăuntrică ce vine de la pierderea harului este neasemuit mai adâncă, şi 
remuşcările chinuitoare ale conştiinţei pot ajunge până la o întunecată deznădejde. 
Năzuinţa către împreunarea trupească în absenţa actului firesc pe mulți i-a condus la 
adânci boli sufleteşti şi chiar la deplina nebunie. Psihiatrii cunosc foarte bine mulţimea 
acestor nefericite cazuri. % 

Întreagă-înţelepciunea monahicească, ca viaţă cu adevărat omenească după chipul 
Omului cel desăvârşit — Hristos, nu poate fi întemeiată pe negarea vieţii sexuale, pe 
osândirea nunţii binecuvântate de Dumnezeu şi de Biserică, pe scârba de, sau înjosirea 
acelui act prin care “s-a născut om pe lume”. (loan 16, 21). Biserica, prin hotărârile sale 
soborniceşti, nu primeşte pe cei care caută călugăria din scârbă faţă de căsătorie, sau 
dintr-o trufaşă desconsiderare a acesteia. De aceea Părinţii cercau pe tot cel ce venea spre 
călugărie, oare are acesta adevărata ei chemare? Desluşim mai multe trepte ale unei 
asemenea chemări. Sunt unii cărora le-a fost dat să cunoască o binecuvântată stare a 
harului într-o aşa măsură încât, şi mintea lor, şi trupul, limpede îşi simțeau sfințirea. 
Pentru aceştia, o înfrânare desăvârşită de la viaţa trupească, nu numai în forma actelor 
fizice, dar chiar şi în gând (ba până şi în somn) devine o neclintită cerinţă a duhului. O 


treaptă mai jos se află starea în care sufletul simte doar o atragere către întreaga- 
înţelepciune; mintea tinde către curăţie şi, dintr-o sete lăuntrică de sfinţenie, respinge 
intuitiv gândurile trupeşti. Mulţi vin spre nevoinţa călugărească dintr-o asemenea stare, 
care, deşi mai slab întemeiată decât prima, este şi ea o chemare adevărată, de sus. 

Experienţa milenară a arătat că dragostea de Dumnezeu este cu putinţă şi în 
căsătorie, dar nu la aceeaşi intensitate. Când această dragoste depăşeşte a anume stare şi 
creşte în putere, atuncea sufletul omului, intuitiv, se desprinde de tot ceea ce, oarecum, nu 
se mai împacă cu ea. Nu mi-e mie a găsi o explicaţie rațională a acestei minunate 
preschimbări ce ţine de psihologia religioasă şi care, de-a lungul veacurilor, se repetă cu o 
uimitoare regularitate. S-ar putea că ea nici să nu încapă într-o definiție rațională. Eu 
însumi, mă întemeiez pe scrierile Sfinţilor Părinţi şi, în parte, şi pe observaţiile pe care mi 
le-a prilejuit experienţa de duhovnic. De la multele convorbiri cu nevoitori, m-am întărit 
în convingerea că, atunci când sufletul cunoaşte prin proprie trăire dragostea lui Hristos, 
din îndulcirea acesteia se naşte în el un nestăpânit dor de Dumnezeu, o neîntreruptă 
“tânjire” către EL şi, în acelaşi timp, o inexplicabilă durere pentru lume; de aici 
înlăturarea, fără nici o greutate, şi, cum ar fi, firească, a tuturor îndulcirilor simţurilor prin 
care dragostea dumnezeiască se răceşte şi se stinge. Astfel este dragostea cea mare pentru 
Hristos, ce nu rabdă pogorâre până la îndulcirile cele trupeşti, cu atât mai mult cea 
sexuală, ca fiind cea mai puternică dintre ele. Mintea omului, sub lucrarea dragostei lui 
Dumnezeu, se sustrage pământului şi se curăță de toată închipuirea; relaţiile sexuale, în 
schimb impresionează sufletul mult prea adânc, tocmai cu chipurile (imaginile) 
pământeşti. Ştim că mulți gândesc cu totul altfel despre acestea, dar oare nu lor li se 
adresează cuvântul Scripturii: “Nu va rămânea Duhul Meu în oamenii aceştia în veac 
pentru că trupuri sunt”. (Facere 6, 3). 

Însăşi experienţa vieţii arată nevoitorului că orice fel de îndulcire a simţurilor, fie 
ea a vederii, a gustului, a auzului, a pipăitului sau a mirosului, fură sufletul de la ceea ce 
este nemăsurat mai înalt şi neasemuit mai preţios, răpindu-i îndrăznirea în rugăciune; pe 
când stările de suferinţă ale trupului, dimpotrivă, adesea ajută curățirii minţii şi înălțării ei 
în contemplaţie. 

Întreaga-înţelepciune, când ajunge a fi adânc trebuincioasă duhului, conduce 
fireşte la ceea ce se numeşte „viața aspră” sau „viețuire nevoitoare”. Tot ce nu este de 
nelipsit pentru existenţă se înlătură ca duhul să aibă mai multă libertate în contemplaţie. 
Dacă hrana şi somnul nu ar fi cu totul de nelipsit vieţii în trup, precum nu este cazul cu 
viaţa sexuală, nevoitorul întregii-înţelepciuni nu s”ar atinge niciodată de mîncare şi nu ar 
„da somn ochilor săi” (Ps. 131, 4), dând toate puterile minţii sale gândirii despre 
Dumnezeu şi rugăciunii. lată pentru ce, într'o viață monahală adevărat întemeiată, 
obiceiuri ca, spre exemplu, fumatul —sunt de negândit. 

Păcatul nu se află într'o anume funcţie firească a trupului, ci în patimă. Sfântul 
Pimen cel Mare spunea: „Noi nu suntem omorători de trupuri, ci omorâtori de patimi”. 
Lupta nevoitorului ortodox nu este împotriva trupului, ci împotriva patimilor şi a 
„duhurilor răutății întru cele cereşti” (Ef. 6, 12), căci de Dumnezeu ne desparte nu trupul 
chemat a fi vas sau „lăcaş Duhului Sfânt” (| Cor. 6, 19), ci iubirea pătimaşă, adică 
patimile dimpreună cu îndulcirile lor. 

Nevoinţa ortodoxă se întemeiază pe conştiinţa dogmatică că viaţa făpturii 
raţionale [înţelegătoare] se compune din împreunarea a două voințe, a două faceri: cea 
dumnezeiască şi cea a omului. În virtutea acesteia şi fecioria şi întreaga-înţelepciune sunt 


nu numai darul harului, dar şi urmarea nevoinţei raţionale [înţelegătoare]. Tot darul 
harului, negreşit se îmbină în această lume cu o mare nevoinţă înţelegătoare spre al 
păstra. Ceea ce harul învaţă în vremea petrecerii sale cu omul, întru aceea trebuie omul să 
rămână la vremea îndepărtării lui, când nu'l mai simte lucrarea, păstrându-se întru acelaşi 
fel de viaţă ca şi cum harul nu s'ar fi depărtat de la el. Aici este începutul silinței de 
bunăvoie a nevoitorului şi nevoia unei formări ascetice. Sfântul Grigore al Nisei în 
cuvântul său “Despre feciorie” (Cap. 4) spune aşa: “Nevoinţa fecioriei este o anume artă 
şi puterea vieții dumnezeieşti, care învaţă pre cei ce trăiesc în trup a se asemăna firii 
celei netrupeşti” % . Şi acolo unde lucrează voinţa înţelegătoare [raţională] a omului, 
păstrarea fecioriei şi a întregii-înţelepciuni devine o cultură şi o artă ascetică. Nu avem ca 
ţel acum a ne opri mai în amănunt asupra acestui subiect. Voi adăuga numai că, momentul 
esenţial al acestei “arte” constă în “păstrarea minţii”. 

Cea mai importantă regulă (pravilă) a acestei nevoinţe este a nu-ți preda mintea. Fără 
aceasta, nici o nevoinţă trupească nu'şi va atinge țelul dorit, căci mintea cultivată prin 
nevoinţă poate păstra nu numai curăţia şi libertatea sa, dar şi liniştea trupească, chiar şi în 
acele împrejurări în care altora aceasta [i s'ar părea cu neputinţă. 

Şi iarăşi, spre a întări mai mult cele spuse, adaug că Biserica noastră este adânc 
conştientă de caracterul excepțional al acestei căi, nu numai din experienţă, dar şi din 
însăşi cuvintele lui Hristos: “Nu toți cuprind cuvântul acesta” (Mt. 19, 11). De aici şi 
nevoia unei atente mai înainte încercări a celor ce caută călugăria; de aici şi refuzul unui 
cler celib în lume, în afara unor rare excepţii, care în cele mai multe cazuri sunt dictate de 
împrejurări. În aceasta, printre altele, s"a arătat cât de mare este bunăvoirea Bisericii faţă 
de curăţia căsătoriei, încât aceasta nu se consideră ca o oprelişte nici chiar pentru 
săvârşirea preadumnezeieștii taine a euharistiei. % 

Marele loan Scărarul încheie minunatul său cuvânt „Despre întreaga- 
înțelepciune” (al XV-lea) astfel: „Cel care încă fiind în trup a primit cinstea biruinţei, 
acela a murit şi a înviat şi încă de aici a cunoscut începutul nestricăciunii ce va să fie”. 


NEAGONISIREA -— cea de-a treia făgăduinţă ce stă temei călugăriei, plineşte în 
chip firesc pe primele două, dimpreună cu care, nedespărţit se uneşte într'un tot, spre a 
atinge rugăciunea curată; în acelaşi timp, ea duce la o şi mai mare asemănare cu 
Dumnezeu, prin asemănarea cu Hristos, care într'aşa măsură nu căuta vreo agonisire 
pământească, încât nici nu avea “unde să-şi plece capul” (Mt. 8, 20). 

Şi experienţa arată tuturor în chip vădit că, spre a se ruga curat, este nevoie ca mintea să 
se elibereze de toate chipurile materialnice care o îngreiuază. 

În făgăduinţa monahală a neagonisirii accentul se pune pe lupta cu patima „iubirii 
de agonisire” sau „a iubirii de argint” şi a „iubirii celor materialnice”. Prin aceasta 
călugărul făgăduieşte nu atât a trăi în sărăcie (făgăduinţa călugăriei apusene a „sărăciei”), 
cât a'şi slobozi duhul de dorinţa de „a avea”, iar semnul acestei sloboziri este naşterea 
unei dorinţe puternice de „a nu avea”, dusă până la măsura în care adevăratul nevoitor al 
neagonisirii încetează a-şi mai cruța până şi propriul trup. Numai cu această condiţie este 
cu putinţă o viaţă în duh cu adevărat împărătească. 

La început fiecare îşi pune întrebarea: Cum mă voi putea eu slobozi desăvârşit de 
cele materiale? Eu însumi sunt materialnic cu trupul, şi, doar, viaţa acestui trup este, 
totuşi, firesc legată de ale materiei? Atunci cum — oare trebuie să mă las să mor?... Nu, nu 
despre asta este vorba. Nevoinţa înţeleaptă constă în a se mărgini la un minimum de 


materie şi de ale materiei, fără de care viaţa ar deveni cu neputinţă. Însă măsura acestei 
putinţe diferă la fiecare. % 

Lumea contemporană nu a putut să'şi organizeze viaţa aşa încât să aibă destul 
răgaz, destul timp liber, pentru rugăciune şi pentru contemplarea Fiinţei Dumnezeieşti. 
Pricina acestora este o patimă arzândă de „a avea”. Această patimă a iubirii de agonisire 
(lăcomiei) Sfântul Pavel a numit-o „închinare la idoli” (Col. 3, 5), iar Sfântul loan 
Scărarul — „fiică a necredinței” ..."”hulă împotriva Evangheliei, întoarcere de la 
Dumnezeu” (Cuv. XVI). Adevărata neagonisire creştină este necunoscută, neînţeleasă 
lumii. Şi dacă am mai adăuga că ea ajunge să cuprindă, nu numai neagonisirea celor 
materialnice, ci chiar pe cea a celor „intelectuale”, atunci majoritatea oamenilor ar 
considera-o curată nebunie. Oamenii văd în cunoştinţele lor ştințifice bogăția lor 
duhovnicească („spirituală”), fără să bănuiască că există o altă cunoştinţă mai înaltă şi o 
bogăţie cu adevărat neasemuită, aducătoare de adâncă pace. În goana după confortul 
material oamenii şi-au pierdut confortul duhovnicesc şi, astăzi, dinamismul materialist, 
din ce în ce mai mult, îşi asumă un caracter demonic. Şi nu este de mirare, căci aceasta nu 
este alta decât dinamica păcatului. 

Iubirea agonisirii izgoneşte dragostea de Dumnezeu şi de om. Şi oamenii nu văd 
aceasta şi nu vor să înţeleagă că, din nedreptatea acestor năzuinţe care stăpânesc minţile 
şi inimile lor, izvorăsc nenumăratele suferinţe ale întregii lumi. Sfântul loan Scărarul 
spune: „Iubirea de argint (adică iubirea de agonisire sau lăcomia) este şi se numeşte 
„rădăcina tuturor răutăţilor” (1 Timotei 6, 10) şi într 'adevăr este aceasta, căci naşte 
răpire, zavistie, dezbinări, vrăjmăşii, ...cruzime, ură, omor, războaie”. (Cuv. XVII). 

Şi aşa, dacă vrem să ne smulgem din robia îngrijirilor josnice spre a ne curăţi 
mințile şi a îngădui duhului nostru să se îndulcească cu adevărat de libertatea 
împărătească, sau mai bine zis dumnezeiască, lepădarea, şi pe planul acesta, este de 
nelipsit, căci, după cuvântul Sfântului loan Scărarul, „bărbatul neagonisitor se roagă cu 
minte curată ...cel ce a gustat din bunătăţile cele de sus uşor dispreţuieşte cele 
pământeşti... cel neagonisitor este stăpân asupra lumii ...fiu al nepătimirii... tot ce are 
consideră a fi nimic” (Cuv. XVII), şi, când nu are, nu se întristează şi continuă să trăiască 
ca şi cum ar avea. 


Am vorbit pe scurt despre făgăduinţele ce stau temei călugăriei în nădejdea de a fi 
dat o anume înţelegere a esenței nevoinţei ortodoxe — tema acestei cuvântări. Cu toate 
acestea, pentru a întregi imaginea călugăriei pe de o parte, iar pe de alta, pentru a exclude 
posibilitatea unor neînţelegeri, îmi îngădui să mai spun ceva şi despre făgăduinţa — 
„petrecerii în mânăstire şi în nevoinţă până la cea din urmă suflare”, care în rânduiala 
tunderii în mantie este prima întrebare, iar în schimă cea de-a doua. 

În această întrebare observăm două momente: primul —petrecerea (rămânerea) 
în mânăstire, celălalt — petrecerea în nevoinţă. 

Primul nu este, în general, o caracteristică de nelipsit a călugăriei, precum sunt celelalte 
făgăduinţe. Călugăria este cu putinţă şi în afara mânăstirii: în lume, în pustie. În cele mai 
multe vieți ale sfinților călugări întâlnim părăsirea de voie sau de nevoie a acelei 
mânăstiri în care fuseseră tunşi, şi, cu toate acestea nu se consideră a fi vorba nici de 
cădere, nici de lepădare, nici chiar de încălcare a călugăriei. Mulţi au fost luaţi din 
miînăstirile lor pentru o slujire ierarhică în biserică; mulţi au fost mutaţi în alte mânăstiri 


din diverse pricini; mulți au primit blagoslovenie să iasă din mânăstirile lor din pricina 
„condiţiilor neprielnice mântuirii”. 5 

Când tunderea în călugărie se face în afara mânăstirii, această întrebare, normal, 
nu se pune; rămâne numai întrebarea despre petrecerea în nevoinţă până la suflarea cea 
mai de pe urmă. Cu toate acestea, ea este întru totul firească şi rămâne pentru totdeauna 
parte din tundere în mânăstiri, pentru că fiecare dintre frații primiţi în mânăstire devine, 
împreună cu restul obştii, părtaş a tot ce aparţine mânăstirii, precum şi, în general, a 
întregii vieţi lăuntrice. Frăția, primind pe noul venit în sânul comunităţii, ca făcând parte 
din însuşi trupul” său, de bună seamă, doreşte a avea o făgăduință a credincioşiei 
acestuia, pentru ca toţi ceilalți frați mai vechi să se poată bizui pe el cu deplină încredere, 
în toate. 

Esenţa celui de-al doilea moment: „petrecerea în nevoinţă până la ultima suflare” 
constă în faptul că făgăduinţele călugăreşti nu sunt vremelnice, pentru un oarecare 
răstimp, ci nestrămutate, neschimbate, trecând chiar dincolo de limitele vieţii pământeşti. 
Domnul a spus: „Nimeni punându 'şi mâna sa pre plug şi căutând înapoi este îndreptat 
întru împărăţia lui Dumnezeu” (Luca 9, 62). Aici cuvântul „îndreptat” traduce grecul 
„euthetos” care însemnează „binele întemeiat”. Şi într'adevăr, dacă făgăduinţele 
călugăreşti s'ar lua ca fiind doar vremelnice, asta ar însemna a nu înţelege sensul lor 
adevărat şi a le întoarce într'un simplu exercițiu evlavios, atunci când, în realitate, ele 
sunt de fapt părăsirea vârstei copilăreşti a duhului şi trecerea în cea desăvârşită. 
Apostolul Pavel spune: „când eram prunc, ca un prunc gândeam; iar dacă m'am făcut 
bărbat am lepădat cele prunceşti” (1 Cor. 13, 11). Pruncia trece fără de întoarcere, şi asta 
nu atât din punct de vedere vremelnic, cât din cel al calității vieţii. Cum pot să dispară 
experienţa, cunoştinţa, înţelegerea agonisite? Astfel şi în făgăduinţele date se exprimă o 
altă conştiinţă a vieţii în general, a sensului ei, a ţelului, a conţinutului ei. Făgăduința 
întregii — înţelepciunii, de pildă, în ce se va deosebi de înfrânarea vremelnică a orişicărui 
om dacă se înţelege numai ca un exercițiu vremelnic? Sau dacă înţelegem ascultarea, 
iarăşi, doar ca pe un exercițiu vremelnic, atunci unde este conştiinţa că, prin ascultare, 
ducem lupta cu nodul propriei noastre voințe, propriului nostru egoism, spre a ne 
preschimba în sălaş al dumnezeieştii voințe a Tatălui Ceresc? Deasemenea, neagonisirea 
— dacă în ea vedem numai o petrecere vremelnică în lipsuri, atunci unde este înţelegerea 
că în această făgăduinţă se cuprinde năzuinţa noastră spre a birui pentru totdeauna, cu 
ajutorul lui Dumnezeu, puterea materiei asupra duhului nostru? Astfel, bineînţeles că nu 
este „bine întemeiat” pentru Împărăţie cel care caută înapoi de la făgăduinţele date. Şi, se 
poate spune că, acolo unde întâlnim această căutare înapoi, în majoritatea cazurilor 
înseamnă că făgăduinţele au fost date fără înţelegerea necesară, fără o stare 
duhovnicească bine întemeiată. Cu alte cuvinte, ele nu au fost păstrate fiindcă nici nu au 
fost date cum se cuvine. 

La început am vorbit despre cele trei forme ale chemării, cele trei lepădări, cele 
trei înţelesuri ale crucii, cele trei trepte ale călugăriei. Dar iată că la Sfântul Grigorie 
Cuvântătorul de Dumnezeu găsim încă un cuvânt despre cele trei naşteri prin care are a 
trece omul în viaţa sa. În cartea —poem „Cărre Vitilian din partea fiilor săi”, unde îşi 
dezvăluie părerile asupra nevoinţei, spune că: „... venind în trup şi sânge din a căror 
stricăciune (oamenii) zidiţi fiind, degrab se şi sfârșesc; aceasta este cea dintâi (naştere); 
apoi (urmează naşterea) din Duhul curat (Sfânt), când preste cei spălaţi în apă (prin 


botez) pogoară luminarea. lar cea de-a treia (naştere), în lacrimile şi durerile noastre, 
curățeşte chipul (dumnezeiesc) cel înnegrit de rău (prin netrebnicia păcatului). Dintre 
(naşterile) acestea, pre prima omul o dobândeşte de la părinţi, pre cea de-a doua —de la 
Dumnezeu, iar în a treia —insuşi îşi este părinte, arătându-se lumii ca binefăcătoare 
lumină "5% 

Tonul cuvântării sfântului dă a înţelege că cea din urmă naştere este cea a 
desăvârşirii. Înţelesul ei este că omul care a primit darul harului şi care, în lumina lui, a 
cunoscut viaţa dumnezeiască, dar în acelaşi timp şi propria sa cădere, printr'o nevoinţă 
dureroasă, ia calea binelui pentru totdeauna. Tocmai acest moment al îmbrățişării 
conştiente şi de bună voie a binelui dumnezeiesc stă la temeiul vieţii nevoitorului creştin. 
EI apare ca o adâncă nemulţumire a duhului nostru cu toate cele ce sunt ale pământului, şi 
un dor de Dumnezeu, o sete de Dumnezeu, o înflăcărată cutare a Lui. 

Acest înţeles, cred, se cuprinde şi în cuvintele Cuviosului Siluan: 

„Tânjeşte sufletul meu dupre Domnul şi în lacrimi caut pre Dânsul. 

Cum să nu Te caut eu pre Tine? Tu mai dinainte m 'ai căutat pre mine, 

Și mi 'ai dat a mă îndulci cu Duhul Tău Cel Sfânt, 

Și sufletul meu Te-a iubit”. 


Note 


1. Cuvântare ţinută la Paris în noiembrie 1952. Pentru traducerea în limba română 
am preferat să urmăm formei textului original din limba rusă, fără adaptările 
literare ce s'au făcut de către ceilalţi traducători. (N. tr.) 

2. Părintele Sofronie, în cartea sa „Î/ vom vedea precum este” (încă netradusă în 
româneşte), explică amănunţit diferenţele între viziuni ale luminii în creştinism 
şi în afara creştinismului, ca unul ce a trăit ambele experienţe. (N. tr.) 


3. 
4. 
5; 


Capadocienii şi alți Părinți au numit-o, pe drept cuvânt, şi „filosofie”. (N. tr.) 
Proslăvit de curând între sfinţi de Biserica Rusă (N. tr.). 

Citat din „Hristianskoe Citenie”, 1895, ed. a 3-a, p. 59, „Scrisorile unui ascet” 
(N. a.) 


Sfântul Ignatie arată aici — împreună cu toată tradiţia Bisericii — că mândria şi 


smerenia nu constau într'o atitudine formală, ci sunt o stare a duhului („Duhul Sfânt 
este cel ce povăţuieşte smerenia”). Cel ce s'a smerit în Duhul Sfânt vede limpede în 
lumina Lui, pe de o parte toată urâciunea ascunsă în „dreptatea noastră”, pe de alta, 
cum se înfăptuieşte în sine, nevrednicul, lucrarea lui Dumnezeu — şi în această vedere 
limpede atinge realismul duhovnicesc — temelia însăşi a adevăratei smerenii. Acesta 
îşi poate vedea şi adâncul urâciunii sale - fără a deznădăjdui — şi înălțimea harului 
lucrător în el — fără a fi clătinat de mândrie în inima sa; şi, neclătinat, poate mărturisi 
despre acest har când, prin voia lui Dumnezeu, este chemat s'o facă, precum Sfântul 
Apostol Pavel (2 Cor. îndeosebi cap. 11 şi 12) spre exemplu. (N. tr.) 


6. 


d 


9. 


Dorim, totuşi, să atragem atenţia cititorului la cuvintele Domnului către Sfântul 
Apostol Petru (loan 21, 18-19). (N. tr.) 

Aici, molitfelnicele româneşti diferă de cele greceşti şi slavone, punând aceleaşi 
patru întrebări şi la schima mică şi la cea mare. Noi am preferat să rămânem 
credincioşi textului autorului, adoptând varianta citată de el. (N. tr.) 

În molitfelnicele româneşti cuvântul care apare este „pustnicie”, însă aceasta 
este, evident, o greşeală a traducătorului original, din slavonă, care a înţeles 
cuvântul postnicestvo ca pustnicestvo. Slavona adesea întrebuinţează cuvântul 
„postnicestvo” (ce ar fi trebuit să dea pe româneşte „postnicie”, adică, cum ar fi, 
„viața cu mult post”), înțelegând prin „post” — „înfrânare”, sau nevoinţă, în 
general. Ne-am luat libertatea să ne îndepărtăm aici de terminologia 
românească, şi fiindcă pustnicia este un chip aparte al călugăriei, pe care Părinţii 
nu”l recomandă tuturor monahilor. (N. tr.) 

Întreaga-înţelepciune, de la cuvântul grec „sophrosyne”, adesea tradus ca 
„Curăție”. Cuvântul românesc vrea să traducă slavul „fielomudrosti”. 
„Mudrosti”, într'adevăr se traduce în general cu „înțelepciune”; în acest caz, 
însă, este vorba (precum şi în cuvântul grec pe care îl reproduce exact) despre 
„Cuget”: „cuget întreg” (în sensul de „sănătos”) ar fi traducerea corectă pe 
româneşte. Am ales totuşi, a păstra forma tradiţională din molitfelnice; pe de o 
parte spre a nu ne îndepărta de limbajul bisericesc, întroducând un cuvânt nou, 
pe de altă parte am evitat cuvântul „curăţie”, care se înţelege cel mai adesea 
într-un sens prea limitativ, „clinic” al unei simple „nenuntiri” trupeşti. (N. tr.) 


10. Expresia „a/ doilea botez” trebuie înţeleasă în sensul că tunderea monahală, 


prin măreţia ei şi prin bogăţia revărsării Sfântului Duh peste om, se aseamănă cu 
taina botezului, care, ca atare, precum şi mărturisim, rămâne întotdeauna „unul/” 
(simbolul credinţei) şi de nerepetat. 


11. vezi nota 3. 
12. cuvântul al XXIV-lea: „Despre blândețe, simplitate şi nerăutate care purced nu 


din fire, ci se agonisesc prin multă băgare de seamă şi sârguinţă”. 


13. În rusă tainstvo, în sens de sacrament. În text, de câte ori are acest sens, apare 


scris în italice. (N. tr.) 


14. 


15. 


16. 


17. 


18. 


19. 


20. 


21. 


22. 


23. 


24. 


25. 


26. 


Înţeles în sensul din Pateric, şi în cel de slav, de „bătrân îmbunătăţit” în duh, 
duhovnic. 

Părintele Sofronie spunea că „nimic din toate facerile omului, dacă nu sunt 
făcute în deplină libertate a propriei sale voințe, nu poate avea caracter 
veşnic”. Omul a ajuns mult prea obişnuit a sili şi a fi silit, ba chiar condiționat şi 
dependent de trăirea silirii; şi nu îşi mai dă seama că mântuirea nicicum nu 
poate fi înfăptuită cu sila, această relaţie fiind a iadului, nu a raiului („dragoste 
cu sila nu se poate”...) lar dacă silirea aproapelui îşi are şi ea momentul ei şi 
locul ei în pedagogie - chiar şi cea duhovnicească — devine din ce în ce mai 
urgentă cerința reînnoirii conştiinţei limitelor şi neputinței ei. (N. tr.) 

Starețul Sofronie subliniază aici, în duhul întregii tradiţii patristice, caracterul 
de taină, sfinţitor, al ascultării, care este departe de a fi o simplă disciplină, 
precum este mai întotdeauna înţeleasă, şi mai cu seamă în duhul zilelor noastre. 
Efectul de disciplină decurge şi el, în chip firesc, din dreapta vieţuire a 
ascultării, dar nu trebuie lăsat a se confunda cu esenţa duhovnicească a zainei. 
Acelaşi lucru se poate spune şi despre planul duhovnicesc şi planul etico-moral 
al tuturor celorlalte porunci ale lui Hristos. (N. tr.) 

Sunt două trăiri: a minţii şi a inimii, a credinţei; inima — prin credinţă trăieşte 
în adevăr; mintea în verosimil, uneori până la a exclude adevărul în favoarea 
acestuia. (N. tr.) 

Reamintim paragraful de la pag. 51 unde Părintele Sofronie vorbeşte despre 
diferenţa dintre planul duhovnicesc şi cel psihologic. (N. tr.) 

Scrierile episcopului Ignatie Briancianinov (în lb. Rusă) Ed. 1. Serghiev Posad, 
1913 pag. 25. 

Sfântul loan Scărarul şi el vorbeşte despre aceasta în „Scara” sa, Cuvântul al 
IV-lea: „Despre fericita şi pururea pomenită ascultare”, mai cu seamă cap. 7. 
(N. tr.) 

Vezi nota 9. 

Răspunsul nr. 248. (Migne, P.G. LXXXVI). 

„--- Dumnezeu pentru noi s'a arătat om ca noi: Căci cu asemănarea pre cel 
asemenea chemând...” (Acatistul Bunei Vestiri — Condacul 10). 

Această scriere care există numai în limba latină trebuie atribuită veacului al 
III-lea. 

Aici, din context, este clar că prin cuvântul „sfânr”, precum şi mai jos prin 
cuvântul „sfințenie”, trebuie să se înţeleagă „feciorelnic” şi „feciorie”. 

În „Ospăţul celor zece fecioare”, Sfântul Metodie al Olimpului, între altele, 
vorbeşte despre cum treptat, conştiinţa omului s'a dezvoltat şi a crescut 
duhovniceşte până la cunoştinţa formelor vieţii celei desăvârşite: întreaga- 
înţelepciune şi fecioria. Această devenire istorică a trecut prin mai multe trepte. 
La început, „pe când lumea nu era încă plină de oameni”, şi menirea omului era 
de a „creşte şi a se înmulți”, bărbaţii se nunteau cu surorile lor. Mai apoi, când 
neamul omenesc s'a înmulţit şi s'a răspândit pe pământ, pronia dumnezeiască 
prin învăţătura proorocilor, a îndreptat pe oameni de la acest chip al vieţii spre 
unul mai înalt din punct de vedere moral — o căsătorie cu o soră a început a fi 
considerată amestecare de sânge. Mai departe, oamenii au trecut la înţelegerea 
monogamiei, „spre a nu se împreuna cu mulți, precum animalele, şi a se naşte, 


cum ar fi, numai pentru împreunare”, şi spre a nu fi „preadesfrânați” 
(preacurvari). Mai apoi, creştinismul povăţuieşte oamenii spre o şi mai înaltă 
conştiinţă a vieţii, şi, prin Biserică, se introduce o nouă limitare a căsătoriilor 
deja după gradul de apropiere duhovnicească; astfel se interzic, de exemplu, 
nunțile a doi fraţi cu două surori, şi altele asemenea; ceea ce, în afara Bisericii, 
rămâne de neînțeles până astăzi. Învățătura apostolică a condus pe oameni către 
înţelegerea „căsătoriei curate” şi a „patului neîntinat”, de unde, în sfârşit, se 
ridică la cunoştinţa fecioriei creştine, „învățând a se înălța deasupra trupului şi 
intrând în limanul cel lin al nestricăciunii...”. 

Aş dori aici să atrag atenţia la însemnătatea deosebită a propovăduirii întregii- 
înțelepciuni şi fecioriei în zilele noastre. Îndepărtarea de la nunta aşa cum a 
binecuvântat-o Biserica, precum şi orice încălcare a ei, nu numai că înjoseşte 
chipul fiinţei omeneşti, dar duce către rele şi mai mari: distrugerea persoanei 
celor ce păcătuiesc; dezbinarea familiilor, sfâşierea naţiunilor, distrugerea şi 
pierzania a ţării şi popoare întregi. Şi trebuie spus, în legătură cu toate acestea, 
că, dacă devenirea duhovnicească a omului ar continua în direcţia arătată de 
Sfântul Metodie, atuncea una dintre cele mai importante şi înfricoşătoare 
probleme pentru minţile contemporane, şi anume - controlul demografic al unei 
lumi suprapopulate şi'ar găsi soluţia cea mai bună şi cu adevărat vrednică de om 
ca fiu al lui Dumnezeu. Teoriile sălbatice, criminale şi curat nebune ale 
controlului demografic la nivel mondial prin războaie reciproc exterminatoare 
şi-ar pierde atunci toată îndreptăţirea în conştiinţa oamenilor şi viaţa pe pământ 
ar deveni întradevăr asemănătoare celei cereşti. „Vie împărăţia Ta”. 

27. A se vedea Canonul Apostolic al 51 —lea; canoanele 9 şi 14 ale Soborului din 

Gangra. 

Gregorii Nysseni-Opera, ed. W. Jaeger. Vol. VIII. 1, Opera ascetica. Leiden 

1952, pp. 276. 24-277.3, Migne P.G 46.348 B. 

29. Aici am vrea să amintim că Sfântul Pafnutie, însuşi feciorelnic, în primul Sobor 
Ecumenic, după mărturia lui Sozomen, a fost un înflăcărat apărător al căsătoriei, 
pe care nu o considera ca o oprelişte pentru slujirea preoțească. Printre un întreg 
şir de canoane soborniceşti care se ocupă de această problemă am vrea să 
indicăm Canonul al 13-lea al celui de-al 6-lea Sobor Ecumenic, care se opune 
hotărât practicii Bisericii Romane de a nu îngădui clericilor căsătoria. 

30. Cuvioasa Sinclitichia (pomenirea ei în 5 ianuarie) bine învaţă despre aceasta. A 
se vedea viaţa ei scrisă de Sfântul Atanasie cel Mare. 

31. Vezi viaţa Sfântului Paisie Velicicovski. (N. tr.) 


28 


„ Toată facerea omenească, dacă 
nu se săvârşeşte din deplină 
libertate, nu poate avea 
valoare veşnică” 
Arhimandritul Sofronie 


Pentru rugăciunile Sfântului nostru părinte Sofronie, Doamne lisuse Hristoase, Fiul lui Dumnezeu miluieşte şi ne mântuieşte pre 


noi! 


